title: Yhdysvaltain merijalkaväki

text: Yhdysvaltain merijalkaväki perustettiin 10. marraskuuta 1775 Yhdysvaltain vapaussodassa palvelleista siirtokuntien merijalkaväen sotilaista. 28. marraskuuta 1775 Samuel Nicholas nimitettiin merijalkaväen ensimmäiseksi komendantiksi, ja joulukuussa merijalkaväessä palveli yhteensä noin 300 sotilasta. Kun vapaussota päättyi vuonna 1783 siirtokuntien voittoon ja Yhdysvaltain itsenäisyyden tunnustamiseen, siirtokuntien merijalkaväki lakkautettiin. Kaikki 131 upseeria ja yli 2 000 sotilaista menettivät paikkansa merijalkaväen palveluksessa. Instituutio elvytettiin vasta vuonna 1798, kun Yhdysvaltain kongressi perusti laivastoministeriön Yhdysvaltain laivastolle. Vuonna 1800 merijalkaväki siirsi toisen komendanttinsa William Ward Burrowsin johdolla toimipisteensä Yhdysvaltain pääkaupunkiin Washingtoniin, jossa nykyisin sijaitsee merijalkaväen päämaja.


title: Yhdysvaltain merijalkaväki

text: Ensimmäinen Yhdysvaltain rajojen ulkopuolinen sota merijalkaväelle oli ensimmäinen barbareskisota vuosien 1801 ja 1805 välillä. Kenraali William Eatonin ja aliluutnantti Presley O’Bannonin johdolla merijalkaväki ratkaisi sodan kulun Yhdysvaltain eduksi Dernan taistelussa vuonna 1805, ja lopulta heikentynyt Osmanien valtakunta joutui antautumaan Yhdysvalloille. Vuoden 1811 maaliskuussa merijalkaväki perusti Yhdysvaltain rauhan ajan ensimmäisen laivastotukikohdan Georgian osavaltioon, mutta tukikohta hylättiin kaksi vuotta myöhemmin 1813. Merijalkaväen ensimmäinen maataistelu käytiin vuoden 1812 sodassa Sackets Harborissa New Yorkin osavaltiossa. Vuoden 1812 sodassa merijalkaväen sotilaita palveli myös eversti Winfield Scottin yllätyshyökkäyksessä Kanadan puolelle sekä kenraali Andrew Jacksonin puolustuslinjassa kukistamalla englantilaisten maihinnousun New Orleansin satamassa. Vuonna 1817 presidentti Jackson määräsi merijalkaväen tunkeutumaan Espanjalle kuuluneen Floridan maaperälle ja Yhdysvallat kaappasi Itä-Floridan hallintaansa.


title: Yhdysvaltain merijalkaväki

text: Vuoden 1812 sodan jälkeen alkoi merijalkaväen rappeutuminen. Kolmas komendantti Franklin Wharton kuoli kesken virkakautensa ja neljäs viranhaltija Anthony Gale erotettiin syytöksistä epäpätevyydestä ja alkoholismista. Vuonna 1820 merijalkaväen viidenneksi komendantiksi nimitettiin Archibald Henderson, ja hän palveli virassa 39 vuoden ajan eli pidempään kuin yksikään muu komendantti. Hendersonin alaisuudessa merijalkaväki teki tutkimusmatkoja Karibianmerellä, Meksikonlahdella, Länsi-Afrikassa, Falklandinsaarilla ja Sumatrassa, ja hänen toimintansa esti presidentti Jacksonin ehdotuksen merijalkaväen liittämisestä Yhdysvaltain maavoimiin. Hendersonin ansiosta kongressi hyväksyi vuonna 1834 ehdotuksen merijalkaväen siirtämisestä laivastoministeriön alaisuuteen. Henderson oli myös kahden merijalkaväen johdossa vuosien 1846 ja 1848 välisessä Meksikon–Yhdysvaltain sodassa, jossa merijalkaväki ja maavoimat valtasivat Chapultepecin linnan Méxicon kaupungin lähistöllä. Henderson kuoli kesken virkakautensa vuonna 1859, mutta nykyisin hän kuuluu saavutustensa ansiosta merijalkaväen merkittävimpiin hahmoihin.


title: Yhdysvaltain merijalkaväki

text: Yhdysvaltain sisällissodassa vuosien 1861 ja 1865 välillä merijalkaväen sotilaita palveli sekä Unionin että Konfederaation puolella. Sisällissodan jälkeen merijalkaväki palasi asevoimien itsenäisen puolustushaaran rooliinsa, ja vuodesta 1864 lähtien merijalkaväen seitsemäs komendantti oli Jacob Zeilin. Zeilinin alaisuudessa Yhdysvaltain merijalkaväki omaksui oman sinettinsä, virallisen hymninsä sekä latinankielisen tunnuslauseensa "semper fidelis" eli ”aina uskollinen”, jonka pohjalta merijalkaväen soittokunnan kapellimestari John Philip Sousa sävelsi samannimisen merijalkaväen virallisen marssin vuonna 1869. Vuonna 1898 Espanjan ja Yhdysvaltain sodassa merijalkaväki teki ensimmäiset laajamittaiset maihinnousunsa miehittämällä Espanjan vallan alaiset siirtomaat Filippiineillä, Kuubassa ja Puerto Ricossa, ja merijalkaväki myös perusti Guantanamo Bayn laivastotukikohdan Kuuban maaperälle.


title: Yhdysvaltain merijalkaväki

text: 1900-luvun alussa merijalkaväki osallistui Yhdysvaltain sotilaallisiin interventioihin monissa Latinalaisen Amerikan köyhissä banaanivaltioissa, mukaan lukien Dominikaanisessa tasavallassa, Haitissa, Meksikossa, Nicaraguassa, Panamassa ja Hondurasissa. Merijalkaväen ensimmäinen merkittävä osallistuminen sotatoimiin 1900-luvulla oli kuitenkin ensimmäisessä maailmansodassa, kun Yhdysvallat liittyi ympärysvaltojen puolelle vuonna 1917. Ympärysvaltoihin liittymisen aikoihin merijalkaväessä palveli 511 upseeria ja 13 214 sotilasta, mutta sodan päättymiseen mennessä miesvahvuus oli noussut jo 2 400 upseeriin ja 70 000 sotilaaseen. Merijalkaväki osallistui maataisteluihin Euroopassa, enimmäkseen Ranskan ja Saksan maaperällä, ja heidän voittonsa saksalaisista Marnen lähistöllä vuonna 1918 kuului merijalkaväen historian suurimpiin taisteluihin. On väitetty, että saksalaisten lempinimi merijalkaväen sotilaille oli "Teufelshunde" eli ”paholaiskoirat”, mutta todellisuudessa kyseessä on urbaani legenda.


title: Yhdysvaltain merijalkaväki

text: Ensimmäisen maailmansodan päättymisen jälkeen Yhdysvaltain merijalkaväen sotilaallinen toiminta siirrettiin 1930-luvun varrella Tyynellemerelle, koska Japanin keisarikunta oli omaksunut imperialistisen laajentumispolitiikan ja laivastoministeri Frank Knox uskoi, että Japanin sotilasmahti olisi vakava uhka Yhdysvaltain turvallisuudelle. Vuoden 1941 joulukuussa Pearl Harborin hyökkäyksen jälkeen Yhdysvallat liittyi toiseen maailmansotaan liittoutuneiden puolelle ja merijalkaväki mobilisoitiin Tyynellemerelle. Merijalkaväen toiminnalla oli ratkaiseva rooli Tyynenmeren sodan kulussa, ja merijalkaväki osallistui muiden muassa Guadalcanalin, Tarawan, Saipanin, Iwo Jiman ja Okinawan taisteluihin. Merijalkaväen miestappiot toisessa maailmansodassa olivat sen historian suurimmat: lähes 87 000 miestä kaatui tai haavoittui, ja 2 274 joutui akselivaltojen sotavangeiksi. Sodan päättymisen jälkeen merijalkaväessä palveli noin 485 000 miestä, ja se oli organisoitu kuudeksi divisioonaksi. Toisen maailmansodan päättyminen liittoutuneiden voittoon ja keisarillisen Japanin sotilasmahdin romahtaminen mahdollistivat merijalkaväen toiminnan Kaakkois-Aasiassa, mukaan lukien Taiwanissa, Laosissa, Thaimaassa ja Etelä-Vietnamissa.


title: Yhdysvaltain merijalkaväki

text: Vuonna 1950 alkaneessa Korean sodassa Yhdysvaltain merijalkaväki teki kenraali Douglas MacArthurin johdolla maihinnousun Incheonin kaupunkiin, joka oli joutunut Korean tasavallan miehittäneen Korean kansanarmeijan alaisuuteen. Maihinnousun ansiosta pohjoiskorealaisten huoltolinjat katkesivat ja kaupunki oli seuraavan viikon sisällä Yhdistyneiden kansakuntien valvonnassa. Korean kansanarmeijan sotilaat joutuivat sekasorron valtaan ja merijalkaväki seurasi heitä Jalun rantatörmille saakka, missä Kiinan Kansan vapautusarmeija saapui Korean demokraattisen kansantasavallan tueksi ja merijalkaväki vetäytyi Koreoiden väliselle rajalle 38. leveyspiirillä. Merijalkaväen kannalta sodan yksi tärkeimmistä taisteluista käytiin Changjinissa, jossa vetäytyvät merijalkaväen sotilaat aiheuttivat Kansan vapautusarmeijalle raskaita miestappioita. Merijalkaväen miestappiot Korean sodassa olivat arviolta 30 000 kaatunutta tai haavoittunutta miestä. Kun sota ratkesi aselepoon vuonna 1953, merijalkaväessä palveli yhteensä 261 000 miestä.


title: Yhdysvaltain merijalkaväki

text: Merijalkaväellä oli myös merkittävä rooli Vietnamin sodassa, jossa se osallistui Đà Nẵngin, Huến ja Khe Sanhin taisteluihin. Kaikki merijalkaväen sotilaat poistuivat Vietnamista vuonna 1971, mutta myöhemmin vuonna 1975 merijalkaväki lähetettiin evakuoimaan Yhdysvaltain suurlähetystön henkilökunnan Saigonista Pohjois-Vietnamin kansanarmeijan saapuessa kaupunkiin. Merijalkaväki menetti Vietnamin sodassa yhteensä 14 836 kaatunutta. Vietnamin sodan tappion myötä merijalkaväki ei enää osallistunut laajamittaisiin sotatoimiin, mutta se osallistui maihinnousuihin vuonna 1983 Grenadan ja vuonna 1989 Panaman miehityksessä. Vuonna 1983 tehty itsemurhapommi-isku yhdysvaltalaisille paraakeille Beirutissa tappoi 241 sotilasta merijalkaväestä. Merijalkaväki oli myös vuoden 1991 Persianlahden sodassa, Yhdysvaltain rauhanturvaoperaatioissa Somaliassa vuosien 1992 ja 1995 välillä ja vuoden 1999 Kosovon sodassa.


title: Yhdysvaltain merijalkaväki

text: Syyskuun 11. päivän terrori-iskujen jälkeen presidentti George W. Bush julisti terrorisminvastaisen sodan, mikä salli Yhdysvaltain merijalkaväelle ja kaikille muille asevoimien puolustushaaroille maailmanlaajuiset oikeudet terrorismin vastaisiin operaatioihin.


title: Yhdysvaltain merijalkaväki

text: Ensimmäinen merijalkaväen osallistuminen terrorismin vastaiseen toimintaan oli vuonna 2001, kun Yhdysvallat aloitti sodan Afganistanissa kaataakseen Taliban-hallinnon ja kaapatakseen al-Qaida-terroristijärjestön perustajan Osama bin Ladenin. Ensimmäiset merijalkaväen joukot saapuivat Afganistaniin Pohjoisen liiton kontrolloiman Qunduzin maakunnan kautta ja kaappasivat lentoaseman Kandaharissa. Vuodesta 2002 lähtien merijalkaväen ensisijainen tehtävä Afganistanissa on ollut vuoristossa ja maaseudulla yhdysvaltalaisilta piileskelevien vastarintataistelijoiden paikantaminen. Vuonna 2008 presidentti Bush ja puolustusministeri Robert Gates ilmoittivat 3 200 uuden merijalkaväen sotilaan lähettämisestä Afganistaniin NATO-jäsenmaiden rauhanturvaoperaatioiden avuksi.


title: Yhdysvaltain merijalkaväki

text: Vuonna 2003 Yhdysvallat aloitti Irakin sodan Saddam Husseinin hallinnon kaatamiseksi, ja Yhdysvaltain merijalkaväki osallistui muiden muassa Fallujan kaupungin valtaamiseen. Sotatoimien päättymisen jälkeen yli 3 000 merijalkaväen sotilasta osallistui Irakin hallituksen joukkojen rinnalla muiden muassa vuonna 2004 operaatio Phantom Furyyn, jonka oli tarkoitus kaapata Falluja, jonka Irakin vastarinta oli miehittänyt Husseinin hallinnon kaatumisen jälkeen. Merijalkaväen sotilaita on kuitenkin myös syytetty sotarikoksista Irakissa, kuten vuoden 2005 Hadithan verilöylystä, jossa Yhdysvaltain merijalkaväki tappoi 24 irakilaista siviiliä Hadithan kaupungissa Länsi-Irakissa.


title: Yhdysvaltain merijalkaväki

text: Yhdysvaltain merijalkaväki toimii puolustusministeriön alaosaston laivastoministeriön alaisuudessa. Puolustushaaran korkea-arvoisin upseeri on merijalkaväen komentaja, pääsääntöisesti täyskenraali, joka on vastuussa merijalkaväen sotilaiden värväyksestä, koulutuksesta ja varustuksen hankkimisesta. Komentaja on Yhdysvaltain asevoimien pääesikunnan jäsen ja vastuussa toiminnastaan laivastoministerille. Komentaja kuuluu olla neljän tähden kenraali, jonka on nimittänyt virkaan Yhdysvaltain presidentti ja valinnan on vahvistanut Yhdysvaltain senaatti. Komendantin alaisuudessa on hänen varamiehensä ja muut sotilaskomentajat, joille komendantti kertoo laivastoministeriön päättämät käskyt. Nykyista edeltävä Yhdysvaltain merijalkaväen komentaja oli Persianlahden sodassa ansioitunut kenraali James T. Conway, jonka presidentti George W. Bush nimitti virkaan vuonna 2006. Conwayn varamies oli nuorempi kenraali James Cartwright, jota pidetiin todennäköisenä ehdokkaana seuraavaksi merijalkaväen komentajaksi. Yhdysvaltain maavoimien rakenteesta poiketen merijalkaväki ei ole organisoitu tavanomaisen armeijan tavoin, vaan se koostuu taisteluosastoista, jotka on jaettu merijalkaväkipataljooniksi, merijalkaväkiprikaateiksi ja merijalkaväkiarmeijakunniksi. Merijalkaväkeen kuuluvat myös erilliset osastot komentoketjulle, maajoukoille, ilmavoimille ja logistiikalle. Yhdysvaltain merijalkaväessä palvelee 176 000 miestä kolmessa divisioonassa ja 40 000 miestä yhdessä divisioonassa joka on reservissä, joten se miesvahvuudeltaan Yhdysvaltain asevoimien puolustushaaroista pienin, mutta kuitenkin suurempi monen muun valtion koko asevoimat. Presidentti Obaman suunnitelmiin kuuluu merijalkaväen vahvuuden nostaminen 27 000 miehellä. Merijalkaväki käyttää armeijan sotilasarvoja.


title: Yhdysvaltain merijalkaväki

text: Vaihtelevan kokoinen Marine Air-Ground Task Force (MAGTF) kuuluu maa- ja ilmakomponentin lisäksi huolto- ja komentokomponentit. Pienin osasto on merijalkaväkipataljoonan taisteluosasto (MEU), jossa on noin 2 000 sotilasta ja suurin merijalkaväkiarmeijakunta (MEF). Tyynenmeren ja Atlantin laivastoille on yleensä alistettu molemmille kolme pataljoonaa ja seitsemäs MEU-pataljoona on reservissä Okinawan tukikohdassa. Jokainen pataljoona pystyy suorittamaan erikoisjoukko-operaatioita. Merijalkaväkiprikaatin (MEB) vahvuus on 10 000–20 000 sotilasta ja sen ilmakomponenttiin kuuluu noin 100 helikopteria ja 50 rynnäkkökonetta. Armeijakuntia (MEF) on rauhan aikana kolme ja niissä on joukkoja kulloisessakin tehtävässä tarvittava määrä. Armeijakunnan lennostoon kuuluu noin 120 lentokonetta ja 150 helikopteria.


title: Yhdysvaltain merijalkaväki

text: Yhdysvaltain maavoimien tavoin merijalkaväkeen kuuluu useita erikoisjoukkotoiminnan osastoja, kuten terrorismin vastaiseen toimintaan koulutettu FAST, Team Six sekä tiedusteluun ja ei-tavanomaiseen sodankäyntiin erikoistunut Force Reconnaissance. Merijalkaväen erikoisjoukkojen esikunta on suoraan vastuussa United States Special Operations Commandille.


title: Yhdysvaltain merijalkaväki

text: Vuosittain palvelukseen astuu yli 2 000 upseeria ja 38 000 hyväksytään koulutukseen, johon valitaan laivaston reserviupseerikurssilta (NROTC), upseerikokelaskoulusta (OCS) tai Yhdysvaltain laivastoakatemiasta. Kuusikuukautinen peruskoulutus jalkaväkijoukkueen johtajaksi järjestetään Quanticossa, Virginiassa.


title: Yhdysvaltain merijalkaväki

text: Laivastoministeriön toiminnan seurauksena merijalkaväki tekee aktiivista yhteistyötä Yhdysvaltain laivaston kanssa, ja niiden välinen suhde on läheisempi kuin muilla Yhdysvaltain asevoimien puolustushaaroilla. Kaikkia merijalkaväen sotilaita kannustetaan jo alokasvaiheessa yhteistyöhön laivaston henkilökunnan kanssa, ja yhteistyön toimivuuden takaamiseksi molemmilla puolustushaaroilla on käytössä samoja koulutusohjelmia. Laivasto avustaa merijalkaväkeä logistiikassa ja sotilaiden kuljetuksessa taistelukentälle, ja vastaavasti merijalkaväki suorittaa laivaston puolesta merivoimien operaatioissa vaaditut tehtävät sisämaassa. Merijalkaväellä ei ole omia lääkintämiehiä tai sotilaspastoreita, koska laivaston lääkintämiehet ja sotilaspastorit korvaavat molemmat roolit merijalkaväessä. Merijalkaväen ja laivaston yhteistyön takia vuonna 2007 laivastoministeriö yritettiin nimetä ”laivasto- ja merijalkaväkiministeriöksi”, mutta lopulta ehdotus hylättiin.


title: Yhdysvaltain merijalkaväki

text: Merijalkaväellä on käytössään omat hävittäjät, taisteluhelikopterit, kuljetuslentokoneet hyökkäysalukset, panssarivaunut ja tykistö joten se on täysin omavarainen. Pääasiallisena maastopukuna käytetään MCCUU-leikkauksella varustettua MARPAT-kuvioitua pukua. Kantolaitteena nykyään merijalkaväki käyttää SPARTAN II tai Interceptor liiviä, johon on kiinnitettynä taskuja, tämä lipastaskut+sirpaleliivi järjestelmä on syrjäyttänyt LC-2 kantolaite. Merijalkaväen erikoisjoukot kuten Force Reconnaissance ja FAST (Fleet Antiterrorism Security Team) käyttävät myös CIRAS ja FSBE -liivejä. Interceptor liivejä alettiin korvaamaan MTV liiveillä, jotka taas todettiin liian raskaiksi ja niistä kehitettiin SPC liivi joka on korvaamassa molemmat mallit.


title: Yhdysvaltain merijalkaväki

text: Yhdysvaltain merijalkaväen sotilaiden ensisijainen käsiase on M16-rynnäkkökivääri tai sen pohjalta valmistettu M4-karbiini yleisimpänä aseena ollessa M16A4 M5-RAS-kiskoetupäällä varustettuna. Tulitukimiesten aseistukseen kuuluvat M240- ja M249-konekiväärit, ja raskaamman tulivoiman takaavat myös rynnäkkökivääreihin liitettävä M203-kranaattiampumalaite sekä M224- ja M25-kranaatinheittimet. Merijalkaväen sotilaat voidaan aseistaa myös M2-mallin raskaalla konekiväärillä tai Mk 19 -kranaatinheittimellä. Merijalkaväen tarkka-ampujat on aseistettu M40-kiikarikiväärillä. Panssarintorjuntaa varten merijalkaväen aseistukseen kuuluu AT4- ja SMAW-raketteja sekä FGM-172 SRAW-, FGM-148 Javelin- ja BGM-71 TOW -ohjuksia. Joidenkin sotilaiden aseistukseen kuuluu myös M9-pistooli.


title: Yhdysvaltain merijalkaväki

text: Merijalkaväen ajoneuvoihin kuuluu Humvee-panssariautoja ja M1 Abrams -taistelupanssarivaunuja, jotka ovat myös Yhdysvaltain maavoimien käytössä. Merijalkaväellä on kuitenkin myös puolustushaaraa varten suunniteltuja ajoneuvoja, kuten AAV-7A1-amfibiovaunuja ja LAV-25-panssariautoja. Irakissa toistuvien tienvarsipommi-iskujen vaaran seurauksena vuonna 2007 merijalkaväki tilasi 3 200 kappaletta MRAP-panssariautoja korvatakseen Humveet, jotka osoittautuivat liian heikosti panssaroiduksi tienvarsipommeille. Merijalkaväen tykistöön kuuluvat M777- ja M198-haupitsit sekä HIMARS-raketinheittimet.


title: Yhdysvaltain merijalkaväki

text: Merijalkaväellä on maassa liikkuvien kulkuneuvojen ohella myös suuri valikoima helikoptereita ja lentokoneita. AH-1 SuperCobra on merijalkaväen taisteluhelikopteri, joka siirrettiin merijalkaväen palvelukseen maavoimien uudemman AH-64 Apachen massatuotannon alkamisen jälkeen. UH-1N Twin Huey, CH-46 Sea Knight ja CH-53 Sea Stallion ovat kuljetushelikoptereita, mutta merijalkaväki suunnittelee niiden korvaamista V-22 Ospreylla. Marine One -kutsukoodilla tunnettu helikopteri kuljettaa presidenttiä.


title: Yhdysvaltain merijalkaväki

text: Merijalkaväellä on myös AH-8B Harrier II - ja F/A-18 Hornet -suihkuhävittäjiä, mutta lähitulevaisuudessa ne korvataan F-35 Joint Strike Fighterilla. EA-6 Prowler ja KC-130 Hercules ovat elektroniseen sodankäyntiin tarkoitettuja lentokoneita.


title: Yhdysvaltain merijalkaväki

text: Merijalkaväen miehittämättömiin UAV-koneisiin kuuluvat RQ-7 Shadow ja ScanEagle.


title: Hasekura Tsunenaga

text: Hasekura Rokuemon Tsunenaga () (1571–1622) oli japanilainen samurai ja Sendain daimion Date Masamunen vasalli. Hän johti maansa lähetystön matkaa Meksikoon ja myöhemmin Eurooppaan vuosina 1613–1620, jonka jälkeen palasi Japaniin. Hasekura oli ensimmäinen Japanin edustaja Amerikan maaperällä.


title: Hasekura Tsunenaga

text: Euroopassa hänen lähetystönsä kävi Espanjassa, Ranskassa ja Italiassa, ja tapasi paavi Paavali V:n ja Espanjan kuningas Filip III:n. Hasekura kääntyi kristinuskoon ja kastettiin Espanjassa.


title: Hasekura Tsunenaga

text: Espanjalaiset aloittivat purjehtimisen Tyynenmeren yli Meksikon ja Kiinan välillä, käyttäen Filippiinejä Aasian pään kantasatamanaan. Kosketuksia japanilaisiin alkoi tulla, kun espanjalaiset laivat haaksirikkoutuivat myrskyissä Japanin saarille. Espanjalaiset toivoivat voivansa tehdä Japanissa kristillistä lähetystyötä. Espanjalaisten pyrkimykset saada vaikutusvaltaa Japanissa kohtasivat jesuiittojen, portugalilaisten ja hollantilaisten vastustusta, sillä nämä eivät halunneet antaa Espanjalle osuutta Japanin kaupasta.


title: Hasekura Tsunenaga

text: Vuonna 1609 espanjalainen kaljuuna "San Francisco" jäi myrskyn kouriin matkallaan Manilasta Acapulcoon ja päätyi Japanin rannikolle Chibassa lähellä Tokiota. Miehistö pelastettiin, ja laivan kapteeni Rodrigo de Vivero tapasi Japanin johtajan Tokugawa Ieyasun. Neuvotteluista seurasi sopimus, jonka mukaan Espanja sai perustaa tehtaan Itä-Japaniin, kaivosasiantuntijoita tulisi Nueva Españasta, espanjalaiset laivat saisivat hädän tullen käydä Japanin satamissa ja Japani lähettäisi lähettilään käymään Espanjan hovissa.


title: Hasekura Tsunenaga

text: Fransiskaanimunkki Luis Sotelo, joka teki käännytystyötä sai shōgunin lähettämään itsensä lähettilääksi Uuteen Espanjaan (Meksikoon). Sotelon ensimmäisen matkan jälkeen Meksikosta tuli Sebastian Vizcaino lähettilääksi Japaniin.


title: Hasekura Tsunenaga

text: Shōgun päätti rakennuttaa kaljuunan viemään Vizcainon, Sotelon ja japanilaisen lähetystön Meksikoon. Työ annettiin Idate Masamunelle, jonka nimesi vasallinsa Hasekura Tsunenagan hankkeen johtoon. Kaljuuna valmistui 45 päivässä, kun sitä teki 800 laivanrakentajaa, 700 seppää ja 3 000 kirvesmiestä.


title: Hasekura Tsunenaga

text: Japanin lähetystön tavoitteena oli keskustella Espanjan kruunun kanssa kauppaehdoista Madridissa ja tavata paavi Roomassa. Sotelo painottaa omissa muistiinpanoissaan matkan uskonnollista ulottuvuutta.


title: Hasekura Tsunenaga

text: Valmistuttuaan laiva lähti 28. lokakuuta 1613 kohti Meksikon Acapulcoa. Laivalla oli 180 henkeä, joihin kuului 10 shōgunin samuraita, 12 Sendain samuraita, 120 japanilaista kauppiasta, merimiehiä ja palvelijoita sekä noin 40 espanjalaista ja portugalilaista.


title: Hasekura Tsunenaga

text: Laiva saapui Acapulcoon 14. tammikuuta 1614 kolmen merellä vietetyn kuukauden jälkeen, ja lähetystö otettiin vastaan suurin juhlallisuuksin. Lähetystön varsinainen matkakohde oli Eurooppa. Se vietti kuitenkin jonkun aikaa Meksikossa, ja jatkoi sitten Veracruziin noustakseen Don Antonio Oquendon laivaston matkaan. Laivasto lähti kohti Eurooppaa 10. kesäkuuta. Hasekuran oli jätettävä pääosa seurueestaan Meksikoon odottamaan lähetystön paluuta Euroopasta.


title: Hasekura Tsunenaga

text: Laivasto saapui Espanjaan 5. lokakuuta 1614, ja tapasi kuningas Filip III:n 30. tammikuuta 1615. Hasekura jätti kuninkaalle Date Masamunen lähettämän kirjeen sekä ehdotuksen kauppaliitosta. Kuningas vastasi tekevänsä voitavansa näiden pyyntöjen täyttämiseksi. Kuninkaan rippi-isä kastoi Hasekuran ja antoi tälle uuden nimen Felipe Francisco Hasekura.


title: Hasekura Tsunenaga

text: Matkattuaan Espanjan halki lähetystö nousi Välimerellä kolmen espanjalaisen fregatin kyytiin ja suuntasi kohti Italiaa. Huonon sään johdosta he joutuivat viipymään muutamia päiviä Ranskassa Saint-Tropez'n satamassa, jossa heitä vastaanotti paikallinen ylimystö. Tapaus herätti laajaa huomiota kansan keskuudessa.


title: Hasekura Tsunenaga

text: Lähetystö jatkoi matkaansa Italiaan, jossa he tapasivat paavi Paavali V:n Roomassa marraskuussa 1615. Hasekura toimitti paaville kullatun kirjeen, jossa pyydetään kauppaliittoa Japanin ja Meksikon välille ja kristittyjen lähetyssaarnaajien lähettämistä Japaniin. Paavi lupasi lähetyssaarnaajat, mutta jätti kauppaliittokysymyksen Espanjan kuninkaan ratkaistavaksi. Hasekura sai Rooman kunniakansalaisuuden; tähän liittyvät asiakirjat ovat edelleen esillä Sendaissa.


title: Hasekura Tsunenaga

text: Hasekura palasi Espanjaan ja tapasi kuninkaan uudelleen. Kuningas hylkäsi kauppasopimuksen sillä verukkeella, että lähetystö ei ollut Japanin todellisen johtajan Tokugawa Ieyasun edustaja. Lähetystö lähti Sevillasta kohti Meksikoa kesäkuussa 1617 vietettyään kaksi vuotta Euroopassa.


title: Hasekura Tsunenaga

text: Japanilainen kaljuuna oli tullut noutamaan lähetystöä Meksikosta, ja huhtikuussa 1618 Hasekura ja Luis Sotelo pääsivät Filippiineille. Espanjalaiset pitivät laivan siellä puolustautuakseen hollantilaisia vastaan. Hasekura jatkoi matkaansa Japaniin, johon hän saapui elokuussa 1620.


title: Hasekura Tsunenaga

text: Hasekura palasi Japaniin, joka oli varsin erilainen kuin maa, josta hän lähti. Kristinusko oli kielletty ja eristäytyminen ulkomaailmasta alkamassa. Niinpä lähetyssaarnaajien tai kauppasuhteiden hankkimisella ei ollut enää merkitystä.


title: Hasekura Tsunenaga

text: Hasekura Tsunenaga kuoli vuonna 1622, mutta hänen hautapaikkansa on epäselvä. Hänen haudakseen on väitetty kolmea eri hautaa, joista yksi sijaitsee on buddhalaisessa temppelissä Miyagin prefektuurissa.


title: Eduard Künneke

text: Eduard Künneke (27. tammikuuta 1885 Emmerich – 27. lokakuuta 1953 Berliini) oli saksalainen säveltäjä, jonka tuotanto koostuu suurimmilta osin oopperoista ja opereteista. Hän opiskeli Berliinissä Max Bruchin johdolla. Künneken tytär oli näyttelijä ja laulaja Evelyn Künneke.


title: Eduard Künneke

text: Künneken sävellyksistä meillä nykyisin tunnetuin lienee George de Godzinskyn tangoksi sovittama ja Olavi Virran levyttämä (sekä salanimellä sanoittama) ”Victoria Regia”, joka on alun perin neliosaisen "Kukkaisihme"- eli "Das Blumenwunder" -orkesterisarjan 2. osa.


title: Stefano Landi

text: Stefano Landi (kastettu 26. helmikuuta 1587, Rooma – 28. lokakuuta 1639, Rooma) oli italialainen säveltäjä, laulaja, urkuri ja musiikinopettaja. Hän eli lähes koko elämänsä Roomassa.


title: Stefano Landi

text: Landi syntyi Roomassa ja opiskeli mahdollisesti Asprilio Pacellin johdolla. Vuonna 1618 hän julkaisi kirjan viisiäänisiä madrigaaleja Venetsiassa. Hän kuoli Roomassa vuonna 1639.


title: Stefano Landi

text: Landi sävelsi muun muassa madrigaaleja, messuja, aarioita sekä oopperan "Sant'Alessio" (Rooma 18.2.1632).


title: Makrofilia

text: Makrofilia tarkoittaa hyvin voimakasta, joskus seksuaalista, kiinnostusta isokokoisiin ihmisiin. Useimmiten makrofiilit joutuvat tyytymään omaan mielikuvitukseensa tai pornografiseen materiaaliin, koska tarpeeksi isokokoisia ihmisiä on vaikea löytää tai heitä ei ole olemassa. Makrofiilit voivat unelmoida jopa jättiläisistä.


title: Makrofilia

text: Makrofilia ei ole täysin mikrofilian vastakohta, mutta niitä voidaan kutsua silti vastakohdiksi.


title: Rhodes

text: Rhodes on Harold Rhodesin (28. joulukuuta 1910 San Fernando, Kalifornia – 17. joulukuuta 2000 Canoga Park, Kalifornia) kehittämä ja patentoima, sittemmin Fender Companyn ja CBS:n valmistama sähköpiano. Sen tunnistettava ja vivahteikas ääni on tullut tutuksi erityisesti jazz- ja rock-musiikin saralla. Rhodes-pianot ovat painavia ja siten vaikeasti roudattavia, joten niitä käytetään nykyään harvemmin keikkapianoina. Sen sijaan yhä useammin käytetään syntetisaattoreita, joissa on digitaalisesti mallinnettu Rhodes-ääni.


title: Rhodes

text: Harold Rhodes oli pianonsoiton opettaja menestyksekkäässä musiikkiopistossa 1930-luvulla. Saatuaan stipendin Etelä-Kalifornian rakennustaiteen yliopistoon Harold suunnitteli suorittavansa sivuaineopinnot musiikista, mutta toisen maailmansodan puhjettua hän joutui sotaan ja liittyi ilmavoimiin.


title: Rhodes

text: Sodan jälkeen Harold perusti oman yrityksen ja alkoi jalostaa ajatusta pienikokoisesta ja kevyestä pianosta. Vuonna 1946 hän julkaisi Pre-Piano -nimisen kolmeoktaavisen soittimen, jonka ääni muistutti lähinnä lelupianoa. Kohderyhmänä olivat kodit ja koulut, mutta myynti oli heikkoa kehnojen valmistusmenetelmien takia.


title: Rhodes

text: Pian tämän jälkeen Harold keksi resonaattorin (eng. "tine") eli ns. virityshaarukan, jota hän myöhemmin käytti soittimissa, jotka näyttivät sisältä pieneltä flyygeliltä.


title: Rhodes

text: Vuonna 1959 Harold tapasi miehen nimeltä Leo Fender. Leo oli aikaisemmin kehittänyt Fender Stratocaster -sähkökitaran ja hänellä oli paljon tietämystä sähköisten soittimien kielten vahvistuksesta. Yhdessä nämä kaksi halusivat kehittää ennennäkemättömän sähköpianon. Yhteistyö ei ollut kovin hedelmällistä, sillä heidän näkemyksensä hyvästä äänestä poikkesivat merkittävästi toisistaan. Vuosien 1959 ja 1965 välillä he julkaisivat vain yhden sähköpianomallin, 32-koskettimisen Piano Bassin. Tänä aikana Harold kuitenkin jatkoi oman ajatuksensa kehittämistä ja rakensi 88-koskettimista sähköpianoa.


title: Rhodes

text: Vuonna 1965 tuotantoyhtiö CBS osti Fender Companyn, ja Harold Rhodesille aukesi kuin sattumalta mahdollisuus uuden keksintönsä sarjatuotantoon. Uusi malli oli nimeltään Fender Rhodes Suitcase 73, jossa numero 73 merkitsee koskettimien määrää. Tässä mallissa oli sisäänrakennettu esivahvistin, päätevahvistin ja kaiuttimet. Vaikka Leo Fender ei enää ollutkaan mukana yrityksessä, CBS päätti käyttää tuotteen nimessä molempien miesten sukunimiä, oletettavasti kaupallisista syistä. Fender oli jo tuohon aikaan merkittävä nimi. Mielenkiintoista kyllä, Leo ja Harold kehittivät myöhemmin yhdessä uusia ominaisuuksia Fender Rhodes -sähköpianoon ja yhteistyön tuloksena elokuun 4. päivänä vuonna 1970 hakivat yhdessä patenttia uudelle äänigeneraattorille (eng. "tone generator").


title: Rhodes

text: Fender Rhodes Suitcase 73 oli markkinoilla todellinen menestys. Harold kehitteli edelleen ajatuksiaan ja joka vuosi hän teki parannuksia pianojensa mekaniikkaan. Viiden vuoden jälkeen oli uuden mallin aika. Sen nimi oli Fender Rhodes Mark I Stage piano. Sen lisäksi, että koneistoa oli parannettu merkittävästi, oli Suitcasesta tutut sisäänrakennettu vahvistin ja kaiuttimet jätetty pois. Kohderyhmänä olivatkin kiertävät yhtyeet, joiden tarpeita kevyt soitin vastasi erinomaisesti. Säätöruuveja Mark I:ssä oli vain kaksi: äänenvoimakkuus ja matalien taajuuksien ekvalisointi. Suitcase-mallista tuttu vibrato-ruuvi oli jätetty pois.


title: Rhodes

text: Vuodesta 1970 vuoteen 1979 CBS julkaisi kaksi sähköpianoa: Mark I:n ja litteäkattoisen Mark II:n. Vuonna 1975 CBS päätti lopettaa Fender-nimen käytön ja keskittyä vain Rhodes-nimen käyttöön, joten soittimen uusi nimi oli Rhodes Mark I. Sitä valmistettiin edelleen sekä suitcase- että stage piano -malleina 73- ja 88-koskettimisina versioina. Vuonna 1980 julkaistiin Rhodes 54. Tällä yritettiin edelleen vastata kiertuemuusikoiden tarpeisiin vielä kevyemmällä ja pienemmällä kosketinsoittimella. Viimeinen CBS-kauden Rhodes oli Mark III, johon oli sisäänrakennettu kaksiääninen syntetisaattori. Mark III ei kuitenkaan ollut menestys.


title: Rhodes

text: Vuonna 1983 Rhodes-tuotenimi myytiin William Schultzille, joka myi sen edelleen Rolandille. Roland valmisti Rhodes-nimellä omia kosketinsoittimiaan, joissa oli digitaalisesti mallinnettu Rhodes-soundi. Harold Rhodes suunnitteli vielä Rhodes Mark V:n Steve Woodyardin avustuksella. Harold itse piti Mark V:tä ainoana oikeana sähköpianona, ja häneltä kesti 25 vuotta päästä tähän pisteeseen. Mark V:tä valmistettiin noin 5 000 kappaletta. Kaksi vuotta Mark V:n julkistamisen jälkeen tehdas suljettiin 1991, jonka jälkeen ei ole valmistettu yhtään elektromekaanista Rhodes-pianoa. Harold Rhodesin ja Rolandin välillä oli kiistaa Rhodes-tuotenimestä, mutta Harold sai oikeutensa nimeen kolme vuotta ennen kuolemaansa.


title: Tšuktšin kieli

text: Tšuktšin kieli (aikaisempi nimitys "luoravetlaani"; tšuktšiksi ԓыгъоравэтԓьэн йиԓыйиԓ, "lyg"oravetl'an jiljil") on Venäjällä Tšuktšien niemimaalla ja sen lähialueilla asuvien tšuktšien puhuma kamtšatkalainen kieli.


title: Tšuktšin kieli

text: Tšuktšit asuvat Tšukotkan autonomisessa piirikunnassa, Jakutian Nižne-Kolymskin piirissä sekä Kamtšatkan pohjoisosassa Korjakian piirikunnan Oljutorkan piirissä.


title: Tšuktšin kieli

text:
Vuonna 1989 Venäjällä laskettiin olevan 15 100 tšuktšia ja 11 450 tšuktšin kielen puhujaa. Kansallisuudeltaan tšuktšeista 70,4 % ilmoitti äidinkielekseen tšuktšin ja 28,3 % venäjän. Vuoden 2002 väestölaskennassa rekisteröitiin 15 800 tšuktšia, mutta enää vain 7 700 tšuktšin puhujaa. Alueellisesti he jakautuivat seuraavasti:
Nykyään 97,2 % tšuktšeista puhuu venäjää äidin- tai toisena kielenään. Tšukotkalla osa inuiteista ja eveneistä osaa tšuktšia.


title: Tšuktšin kieli

text: Vuoden 2010 väestönlaskennan mukaan Venäjällä on 5 100 tšuktšin puhujaa.


title: Tšuktšin kieli

text: Tšuktši kuuluu kamtšatkalaisten kielten tšuktšilaiseen ryhmään. Sen lähimmät sukukielet ovat korjakki, kerekki ja alutori. Tšuktšikielten puhujien uskotaan siirtyneen Tšukotkalle noin 3000 vuotta eaa. lännestä nykyisen Jakutian alueelta, jonne he arkeologisten tutkimusten perusteella tulivat Jenisein yläjuoksulta. Tästä todistavat myös tšuktšilaisten ja jeniseiläisten kielten rakenteelliset samankaltaisuudet.


title: Tšuktšin kieli

text: Kieli jakautuu itä- ja länsimurteisiin sekä eteläiseen murreryhmään. Niiden väliset erot ovat melko vähäisiä. Eteläryhmän murteissa on yhteneväisyyksiä korjakin sekä tšuktšeihin sulautuneiden kerekkien kielen kanssa.


title: Tšuktšin kieli

text: Tšuktšissa miesten ja naisten ääntäminen on poikennut toisistaan, esim. miesten "ryrky" ja naisten "cyccy" ’mursu’. Nykyään erot ovat häviämässä perinteisten käyttäytymisnormien muutoksen ja kirjakielen vaikutuksen takia. Radiossa ja televisiossa naiskuuluttajat ja -toimittajat noudattavat miesten ääntämystä.


title: Tšuktšin kieli

text: 1920–1930-lukujen vaihteessa tšuktšit yrittivät laatia oman ideografisen kirjoitusjärjestelmän. Tunnetuin on Anadyrjoen varrella asuneen Tynevilin keksimä kirjoitus. Vuonna 1932 luotiin latinalaiseen kirjaimistoon ja itämurteeseen perustunut kirjakieli, jonka rinnalla käytettiin myös kyrillistä aakkostoa. Kyrilliseen kirjaimistoon siirryttiin virallisesti vuosina 1936–1937, mutta latinalaista kirjoitusta käytettiin paikoitellen vielä 1940-luvulla. 1950-luvulla kirjaimistoa täydennettiin lisämerkeillä ӄ ja ӈ, jotka paikallisissa julkaisuissa korvattiin yleensä heittomerkillä. 1980-luvulla otettiin käyttöön lisämerkki ԓ.


title: Tšuktšin kieli

text:
"Tšuktšin kirjaimisto"
Tšuktšiksi ilmestyy äidinkielen oppikirjoja, lastenkirjallisuutta sekä alkuperäistä runoutta ja proosaa. Tšuktšikirjailijoista tunnetuin on Juri Rytheu, joka käytti äidinkielensä ohella venäjää. Aikaisemmin julkaistiin runsaasti myös käännettyä yhteiskuntapoliittista ja valistuskirjallisuutta. Koulussa kieltä opetetaan aineena. Opettajia koulutetaan Anadyrin opettajaopistossa, Magadanin pedagogisessa yliopistossa sekä Herzenin pedagogisessa yliopistossa Pietarissa. Anadyrissä julkaistaan sanomalehtiä "Sovetken Tšukotka" ja "Murgin nutenut". Kieltä käytetään myös radiossa ja televisiossa.


title: Tšuktšin kieli

text: Nykyään tšuktšia voidaan pitää uhanalaisena kielenä. Huomattava osa tšuktšeista on muuttanut kaupunkeihin ja taajamiin, joissa perheiden puhekielenä toimii venäjä. Pienissä kylissä ja vaeltavien ryhmien keskuudessa 30-vuotiaat puhuvat kieltä vielä hyvin, mutta lapset osaavat sitä yleensä vain passiivisesti. Myös kielen kirjallinen käyttö on viime aikoina vähentynyt.


title: Filip III (Espanja)

text: Filip III (, 14. huhtikuuta 1578 – 31. maaliskuuta 1621) oli Espanjan ja Portugalin (nimellä Filip II) kuningas vuodesta 1598 kuolemaansa asti.


title: Filip III (Espanja)

text: Filip syntyi ja kuoli Madridissa. Hän oli edellisen kuninkaan, Filip II:n, ja tämän neljännen vaimon, Anna Itävaltalaisen, poika. Hän peri isänsä uskomukset ja periaatteet, muttei osuutta tämän omaisuuteen. Vanha kuningas myönsi, ettei ollut saanut poikaa, joka olisi kykeneväinen käyttämään laajaa valtaansa ja ennusti että Filip III olisi alamaistensa sätkynukke. Juuri näin tapahtuikin. Filip III vietti pääosan elämästään hovielämän huvituksissa ja jätti hallitsemisen suosikkinsa Lerman herttuan huoleksi.


title: Filip III (Espanja)

text: Filip kuoli Madridissa maaliskuussa 1621. Ranskan suurlähettilään Bassompierren muistelmissa kerrottu tarina, joka kertoo hänen kuolleen "brasero"-lämmittimen aiheuttamaan kuumuuteen, koska sopivaa palvelijaa ei ollut paikalla sen poisviemiseen, on humoristinen tapa liiotella hovin erittäin virallista etikettiä.


title: Filip III (Espanja)

text:
Filip oli naimisissa Pyhän saksalais-roomalaisen valtakunnan keisarin Ferdinand II:n sisaren, Margareeta Itävaltalaisen kanssa.
He saivat kahdeksan lasta, joista viisi eli aikuisiksi asti:


title: Dionisio Aguado

text: Dionisio Aguado (8. huhtikuuta 1784 – 29. joulukuuta 1849) oli espanjalainen säveltäjä ja kitaristi. Hän sävelsi musiikkia mm. soolokitaralle.


title: Dionisio Aguado

text: Aguado syntyi Madridissa ja opiskeli Miguel Garcian johdolla. Vuonna 1825 hän siirtyi Pariisiin, jossa hän ystävystyi Fernando Sorin kanssa. Aguado palasi kotimaahansa vuonna 1838 ja kuoli Madridissa vuonna 1849.


title: Koliva

text: Koliva (kreikaksi κόλλυβα, venäjäksi коливо) on muisteluvehnä, joka siunataan ortodoksisissa kirkoissa yleisinä vainajien muistelupäivinä tai joskus myös vainajien muistoksi toimitettavan palveluksen, panihidan jälkeen.


title: Koliva

text: Palveluksen jälkeen kolivaa voidaan jakaa palvelukseen osallistuneille tai muistovehnä tai siitä tehtyä kakkua syödään kotona muistoaterialla omia vainajia muistellen.


title: Vreni Schneider

text: Vreni Schneider (s. 26. marraskuuta 1964 Elm, Sveitsi) on entinen sveitsiläinen alppihiihtäjä ja kolminkertainen olympiavoittaja.


title: Vreni Schneider

text: Schneider on yksi kaikkien aikojen menestyneimpiä naisalpinisteja. Hän oli ensimmäinen naisalppihiihtäjä, joka voitti kolme olympiakultaa ja viisi olympiamitalia. Schneider nousi tähän saavutukseen voittaessaan Lillehammerissa 1994 kultaa pujottelussa, hopeaa alppiyhdistetyssä ja pronssia suurpujottelussa. Vuonna 1988 Calgaryssä Schneider oli jo ehtinyt voittaa kultaa pujottelussa ja suurpujottelussa.


title: Vreni Schneider

text: Maailmanmestaruuskisoista Schneiderilla on kuusi mitalia: kolme kultaista, kaksi hopeista ja yksi pronssinen. Maailmancupin kokonaiskilpailun Schneider voitti kolmesti. Lisäksi hän oli ykkönen pujottelucupissa kuusi ja suurpujottelucupissa viisi kertaa. Kaudella 1988–1989 Schneider voitti ennätykselliset 14 osakilpailua. Yhteensä hänellä on 55 maailmancupin osakilpailuvoittoa, joista 34 pujottelusta.


title: Vreni Schneider

text: Yhdentoista menestyksekkään kauden jälkeen huhtikuussa 1995 Schneider päätti kilpauransa. Nykyään hän vetää hiihto- ja lumilautailukoulua kotikylässään Elmissä. Lisäksi hän omistaa urheiluliikkeen Glarusissa.


title: Hannu Salakka

text: Hannu Salakka (6. tammikuuta 1955 Sääminki – 9. elokuuta 2003 Kangasniemi) oli suomalainen kirjailija. Hän tuli tunnetuksi ennen kaikkea runoilijana. Salakka tuli suomalaiseen kirjallisuuteen 1974 runokokoelmalla "Muuttolintumaisemaa". Kuollessaan hän asui Kangasniemellä ja oli vapaa kirjailija.


title: Taistelevien jumalattomien liitto

text: Jumalattomien liitto () eli Jumalattomien yhdistys (, myöhemmin Taistelevien jumalattomien liitto) oli Neuvostoliitossa vuosina 1925–1947 toiminut uskonnonvastainen järjestö.


title: Taistelevien jumalattomien liitto

text: Järjestön johtoon nousi Jemeljan Jaroslavski. Vuodesta 1926 vuoteen 1932 järjestön jäsenmäärä kasvoi 87 000:sta 5,6 miljoonaan jäseneen. Järjestö toimi pitkälti Neuvostoliiton kommunistisen puolueen ohjauksessa, ja puolueen omaa propagandaa sisällytettiin myös järjestön lehtiin.


title: Taistelevien jumalattomien liitto

text: Vuoden 1937 väestönlaskennan tuloksien perusteella 57 prosenttia neuvostoliittolaisista edelleen luokitteli itsensä uskovaisiksi. Tuloksen johdosta Stalin toimeenpani Jumalattomien liitossa käyntiin laajat puhdistukset liian hitaan uskonnon hävittämisen vuoksi.


title: Taistelevien jumalattomien liitto

text: Toisen maailmansodan aikana erityisesti ortodoksinen kirkko otettiin mukaan Saksan vastaiseen sotaponnistukseen. Neuvostohallinto näki kirkon tuen hyödyllisyyden sotaponnisteluissa, ja ortodoksinen kirkko julkisesti toivoikin Jumalan tuovan Neuvostoliitolle voiton sodassa. Vuonna 1943 toimintansa lopettaneen järjestön työn jatkajaksi perustettiin 1947 Poliittisen ja tieteellisen tiedon levittämisyhdistys eli Znanie (, ).


title: Lúcia Moniz

text: Ana Lúcia Moniz (s. 9. marraskuuta 1976 Lissabon, Portugali) on portugalilainen laulaja ja näyttelijä.


title: Lúcia Moniz

text: Moniz opiskeli vuosina 1990–1991 Santa Cecilian musiikkiakatemiassa. Vuonna 1996 hän osallistui Eurovision laulukilpailuun kappaleellaan ”O meu coração não tem cor”, joka sijoittui kuudenneksi. Vuonna 1999 ilmestyi Monizin ensimmäinen albumi "Magnólia", joka sisälsi englannin- ja portugalinkielisiä popkappaleita. Vuonna 2003 Moniz esiintyi elokuvassa "Rakkautta vain".


title: Ford Ranchero

text: Ford Ranchero oli Ford Motor Company -yhtiön automalli, jota valmistettiin 23 vuoden aikana 1957–1979 yli 500 000 kappaletta. Se oli ensimmäinen täyskokoinen (full-size) avolava-auto.


title: Ford Ranchero

text: Täysikokoiseen (full-size) Ford Fairlane -korimalliin perustuva konsepti. Autoja valmistettiin kahtena mallina; Standard ja Custom. Custom-mallissa oli melkein kaikki Fairlanen lisävarusteet. Moottorivaihtoehtoina oli kaikki Fairlanen moottorit, aina 352 cid (5,8 l) saakka.


title: Ford Ranchero

text: Pienempään Ford Falcon -malliin perustuva. Moottorivaihtoehtoina alkaen 144 cid (2,4 l) suorasta kuutoskoneesta 389 cid (4,7 l) V8:iin.


title: Ford Ranchero

text: Korimalli palasi Ford Fairlane -malliin perustuvaksi. Moottorivaihtoehdot 200 cid (3,3 l) suora kuutonen – 390 cid (6,4 l) V8 "isolohko".


title: Ford Ranchero

text: Korimalli muuttui sporttisempaan Ford Torino -malliin perustuvaksi. Mallivaihtoehtoina Standard, 500 ja GT, Moottorivaihtoehtoina kuutoskoneista aina 335 hevosvoimaiseen 428 cid (7,0 l) Cobra Jetiin asti.


title: Ford Ranchero

text: Torino-mallisarjan valmistuksen loputtua vuonna 1976, korimalli vaihtui Ford LTDII -malliin perustuvaan. Mallivaihtoehtoina samat Standard, 500 ja GT vuodesta 1968. Moottoreina käytettiin samoja kuin Thunderbird/LTDII:ssa.


title: Tamara Tihonova

text: Tamara Tihonova (, s. 13. kesäkuuta 1964) on venäläinen entinen hiihtäjä ja kaksinkertainen olympiavoittaja. Hän edusti urallaan Neuvostoliittoa, mutta lukeutuu taustaltaan suomalais-ugrilaiseen vähemmistöön udmurtteihin.


title: Tamara Tihonova

text: Tihonova osallistui vain kertaalleen olympialaisiin Calgaryssä 1988. Hän kuitenkin voitti kisoista kaksi kultaa ja yhden hopean. Avausmatkallaan viidellä kilometrillä Tihonova hävisi voittajalle Marjo Matikaiselle vain 1,3 sekuntia. Kultaan Tihonova hiihti 20 kilometrillä ja viestissä osana Neuvostoliiton joukkuetta.


title: Tamara Tihonova

text: Maailmanmestaruuskilpailuista Tihonova voitti viisi mitalia, joista kultaisia olivat Seefeldin 1985 kisojen ja Val di Fiemmen 1991 kisojen viestimitalit.


title: Aataminsilta

text: Aataminsilta (, , ), (myös Ram Sethu) on kalkkikivestä muodostunut särkkäjono Sri Lankalle kuuluvan Mannarin saaren ja Intialle kuuluvan Rameswaramin saaren välillä. Britit nimesivät tämän hinduille pyhän paikan Adam’s Bridgeksi eli Aatamin sillaksi aikana, jolloin he pitivät Intiaa siirtomaanaan.


title: Aataminsilta

text: Matalikko on noin 30 kilometriä pitkä ja osin vedenpinnan yläpuolella. Syvimmilläänkin se on vain noin metrin syvä. Sen väitetään olleen kulkukelpoinen jalan vielä 1400-luvulla, kunnes vuoden 1480 pyörremyrsky katkaisi yhteyden. Merenkulun helpottamiseksi matalikkoa yritettiin syventää ruoppaamalla jo 1838, mutta väyliä ei saatu säilymään. Uusien 2000-luvun merenkulkuväylähankkeiden vastatoimena tälle hinduille pyhälle alueelle on käynnistetty myös suojeluhanke.


title: Aataminsilta

text: Yhdysvalloissa matalikosta käytetään poliittisesti korrektimpaa nimitystä ”Raman silta”. Hindulaisen "Ramayana"-teoksen mukaan Raman alaiset rakensivat sillan hänen käskystään. Hän käytti siltaa hakeakseen vaimonsa Sitan Sri Lankasta, jonne Ravana oli hänet kaapannut.


title: Ruusukvittenit

text: Ruusukvittenit ("Chaenomeles") on Itä-Aasiasta kotoisin oleva ruusukasvisuku, jossa on matalina pensaina kasvavia kasveja. Viisiterälehtiset kukat ovat halkaisijaltaan noin 3–4,5 cm.


title: Ruusukvittenit

text: Ruusukvittenipensaat tuottavat ulkomuodoltaan omenaa muistuttavia happamia hedelmiä, jotka sisältävät paljon orgaanisia happoja, kuten C-vitamiinia. Ruusukvitteneiden hedelmät sopivat hyytelöiden ja hillojen valmistamiseen hyvin, sillä niissä on voimakas aromi ja ne sisältävät pektiiniä. Hedelmistä voidaan tehdä myös esimerkiksi marmeladia ja mehua. Hedelmät kypsyvät myöhään syksyllä. Ruusukvitteniä voidaan käyttää myös koristekasvina ja kasvattaa bonsaina.


title: Ruusukvittenit

text: Ruusukvittenit eivät tuota hedelmää, jos kukkia ei ole pölyttänyt siitepöly toisesta yksilöstä.


title: Ruusukvittenit

text: Ruusukvitteneihin kuuluu kolme lajia:Nimettyjä lajien välisiä risteymiä on neljä:


title: Anamneesi

text: Anamneesi (kreikan kielen sanasta , "anamnēsis") on termi, jota käytetään lääketieteessä, filosofiassa, psykoanalyysissä ja teologiassa. Anamneesi muodostuu sanoista "ana" ("ylös", "esiin") ja "mimneskein" ("palauttaa mieleen"). Sanan merkitys on siis muistaminen, tapahtuneen muisteleminen tai mieleen palauttaminen.


title: Anamneesi

text: Filosofiassa "anamnesis" viittaa Platonin käsitykseen, jonka mukaan tiedostaminen on sielun jo tuntemien ideoiden mieleen palauttamista.


title: Anamneesi

text: Lääketieteessä anamneesi tarkoittaa esitietoja, joita potilas antaa esimerkiksi sairauden kulusta. Anamneesi on tärkeä diagnoosia tehtäessä. Anamneesi syntyy, kun esimerkiksi sairas ihminen kertoo ja antaa vastauksia parantajan tai lääkärin kysymykseen.


title: Anamneesi

text: Kristillisessä teologiassa anamneesin käsite tarkoittaa pelastustapahtuman nykyistymistä jumalanpalveluksessa. Katolisessa opissa anamneesi on myös muuttumista seuraava osa messussa. Ortodoksisessa jumalanpalveluksessa anamneesi on anaforan kolmas osa.


title: Kaasukuolio

text: Kaasukuolio () on soluväleihin kaasuja tuottava, nopeasti leviävä ja hengenvaarallinen kudostulehdus, jonka aiheuttaa esimerkiksi "Clostridium perfringens" -bakteeri. Kaasukuolion voivat aiheuttaa myös muut "Clostridium"-lajin bakteerit.


title: Kaasukuolio

text: Kaasukuolion nopeasta leviämisestä ja korkeasta kuolleisuudesta (20-38 %) johtuen hoito on aina kiireellinen. Hoitoina ovat kirurginen leikkaus, antibioottihoito ja ylipainehappihoito. Antibioottihoitona käytetään G-penisilliiniä yhdessä klindamysiinin kanssa. Kaasukuoliopotilas lähetetään aina ylipainehappihoitoon.


title: Sara Tavares

text: Sara Tavares (s. 1978) on portugalilainen laulaja, lauluntekijä ja kitaristi. Hänellä on kapverdeläisiä sukujuuria. Vuonna 1994 Tavares osallistui Eurovision laulukilpailuun kappaleella ”Chamar A Música”, joka sijoittui kahdeksanneksi. Tavaresin musiikissa on vaikutteita muun muassa gospelista ja maailmanmusiikista.


title: Vaivaisenluu

text: Vaivaisenluu ("Hallux valgus") on jalan isovarpaan tyviluun ja jalkapöydänluun välisen nivelen virheasento. Kun isovarvas kääntyy pienempiä varpaita kohti, tyvinivelen sisäreuna muodostaa kiinteän, punoittavan, usein kivuliaan kyhmyn. Isovarvas voi lopulta työntyä seuraavan varpaan päälle tai alle, ja seuraavat varpaat muuttuvat melko usein vasaravarpaiksi. Vaivaisenluu voi tulla myös pikkuvarpaaseen, jolloin pikkuvarvas kääntyy sisäänpäin. Pikkuvarpaan vaivaisenluuta kutsutaan räätälin patiksi.


title: Ubikinoni

text: Ubikinoni eli koentsyymi Q10 on rasvaliukoinen molekyyli, jota esiintyy ihmisen elimistön kaikissa soluissa. Sitä on pieniä määriä monissa elintarvikkeissa ja erityisesti sisäelimissä (sydän, maksa ja munuaiset), lihassa, soijaöljyssä, sardiineissa, makrillissa ja maapähkinöissä. Lisäksi sitä muodostuu jatkuvasti maksassa.


title: Ubikinoni

text: Ikääntyminen, sairaudet ja tietyt lääkkeet vähentävät ubikinonin biosynteesiä. Ubikinonipitoisuus elimistössä on suurimmillaan 20-vuotiaana, jonka jälkeen se hitaasti pienenee. Esimerkiksi retinan kuivapainoa kohti pitoisuus on alle 30-vuotiaana keskimäärin 42+/-11 nmol/g ja yli 80-vuotiaana 24+/-13 nmol/g. Korioidean vastaavat luvut ovat 27+/-16 nmol/g ja 18+/-11 nmol/g. Toisin sanoen, ubikinonin pitoisuus retinassa vähenee yli 40 %, mikä voi myötävaikuttaa verkkokalvon rappeutumiseen.


title: Ubikinoni

text: Ubikinoni toimii koentsyyminä mitokondriossa tapahtuvassa adenosiinitrifosfaatin (ATP:n) muodostuksessa, ja se on siis tärkeä solujen energian tuotannossa. Sydänlihas käyttää paljon energiaa, joten ubikinoni on tärkeä erityisesti sydämen toiminnalle.


title: Ubikinoni

text: Ubikinonia voidaan syntetisoida, mutta valmistaa myös tehokkaasti fermentaation avulla. Japanilaiset lääketehtaat vastaavat merkittävästä osasta maailman ubikinonituotannosta. Ubikinoni luokitellaan ravintolisäksi.


title: Ubikinoni

text: Koentsyymi Q10:n kemiallinen kaava on CHO, moolimassa on 863,34 g/mol ja CAS-numero 303-98-0.


title: Ubikinoni

text: Ubikinoni ei paranna urheilusuorituksia, mutta saattaa ehkäistä urheilijoiden lihasvammoja. Lihasvauriota osoittavat kreatiinikinaasi, myoglobiini ja lipidiperoksidaasit jäävät merkitsevästi vähäisemmiksi ubikinonilla lumevalmisteeseen verrattuna . Ubikinoni saattaa parantaa terveiden ihmisten autonomisen hermoston toimintaa ja edistää rasvan palamista .


title: Ubikinoni

text: Ubikinonilla on myös antioksidatiivista vaikutusta ja se voi estää ja vähentää ns. vapaiden radikaalien aiheuttamia kudosvaurioita sekä estää LDL-kolesterolin hapettumista.


title: Ubikinoni

text: Ubikinonia voidaan käyttää 150–300 milligramman päiväannoksina migreenin hoitoon.. Nykyisessä Käypä hoito -suosituksessa ubikinonista ei ole mainintaa.


title: Ubikinoni

text: Suuret annokset ovat myös hidastaneet Parkinsonin taudin, Alzheimerin taudin ja Fridreichin ataksian etenemistä.


title: Ubikinoni

text: Ruotsalaisessa viisi vuotta kestäneessä satunnaistetussa kaksoissokkokokeessa havaittiin että 70-88-vuotiaiden osallistujien kuolleisuus oli sidoksissa ubikinonin ja seleenin käyttöön lisäravinteina. 200 mg Ubikinoni ja 200 mg päivittäisannoksella seleeni-yhdistelmää saaneiden kuolleisuus oli seuranta-aikana 5,9 prosenttia, placeboryhmässä 12,9 prosenttia. Sydämen kannalta myönteisiä muutoksia havaittiin yhdistelmää saaneilla myös N-terminaali ProBNP -biomarkkerin tasossa ja kaikukardiografiassa. Jatkotutkimuksessa havaittiin että suotuisa vaikutus oli havaittavissa vielä 10 vuodenkin kuluttua alusta, käyttöjakson ollessa neljän vuoden mittainen. 10 vuoden kuluttua erityyppisiin sydän- ja verisuonitauteihin liittyvä kuolinriski oli 49 prosenttia pienempi kuin placeboryhmällä.


title: Ubikinoni

text: Tutkimuksissa saadut tulokset ubikinonin tehosta sydämen vajaatoiminnassa ovat ristiriitaisia. Ubikinonin ja beetasalpaajien (sydänlääkkeitä) yhteiskäytöstä saattaa olla hyötyä, koska ubikinoni vähentää niiden aiheuttamia sivuvaikutuksia. Sydämen vajaatoimintaa potevilla plasman alentunut ubikinonipitoisuus saattaa olla sydänkuoleman itsenäinen riskitekijä .


title: Ubikinoni

text: Kolesterolilääkkeinä käytetyt statiinit saattavat kolesterolin lisäksi pienentää ubikinonin pitoisuutta elimistössä. On esitetty, että ubikinonilla voitaisiin ehkäistä statiinien aiheuttamia lihashaittoja.


title: Kellosaari

text: Kellosaari oli Helsingin edustalla sijaitseva pieni saari. Sen ruotsinkielinen nimi "Skällarn" – "Haukkuja" – saattaa viitata koiriin, jotka kesäisin paimensivat saarelle vietyä karjaa. Toisaalta, substantiivi "skälla" tarkoittaa lehmänkelloa, mikä sekin viittaisi jonkinlaiseen laidunmaahan. Kellosaari yhdistettiin 1910-luvulla täyttömaalla osaksi nykyistä Ruoholahtea. Ruoholahteen yhdistettiin myös Jätkäsaari, Hietasaari, Saukko ja Salmisaari.


title: Kellosaari

text: Kellosaari on antanut nimensä paikalla nykyään sijaitsevalle Helenin varavoimalaitokselle. Voimalaitosta käyttää Fingrid. Kellosaaren voimalaitos valmistui vuonna 1974, ja siinä on kaksi polttoöljykäyttöistä, Kraftwerk Unionin valmistamaa kaasuturbiiniyksikköä sähköntuotantoon, yhteisteholtaan 120 megawattia.


title: Kellosaari

text: Kellosaaren voimalaitoksen käyttö on erittäin epätaloudellista verrattuna Helenin muihin yksiköihin, joten sitä käytetään ainoastaan poikkeustilanteissa, kuten laajamittaisissa sähköntuotannon häiriötilanteissa. Ruoholahden 1990-luvulla rakennetut kerrostalot ulottuvat aivan voimalan viereen.


title: Kellosaari

text: Kellosaaressa toimi 1930-luvulla lentosatama, josta muun muassa Aero OY:n lentokoneet liikennöivät. Se ei kuitenkaan saavuttanut merkittävää asemaa, vaan Katajanokan lentosatama säilyi kaupungin päälentosatamana kunnes Malmin lentoasema avattiin. Lentosataman käyttöön rakennettu lentokonehalli, joka sijaitsi varavoimalaitoksen itäpuolella, säilyi ilmakuvien perusteella aina 1990-luvulle saakka. Lentokonehallin pituus oli 30 metriä ja leveys 40 metriä. Halli valmistui syksyllä 1928 ja myöhemmin rakennettiin vielä paviljonki ja laituri.


title: Suomi–Mongolia-seura

text:
Suomi–Mongolia-seura on suomalainen ystävyysseura, jonka tarkoituksena on edistää Suomen ja Mongolian välisiä suhteita. Yhdistyksellä on noin 200 jäsentä.. Seuran puheenjohtaja on Ronny Rönnqvist.
Seuran perustava kokous pidettiin 30. syyskuuta 1969 ja se merkittiin yhdistysrekisteriin tammikuussa 1970. Perustajina olivat Seppo Kivinen, Lauri Rossi, Jeja-Pekka Roos, Pentti Aalto, Osmo Jussila ja Matti Klinge.


title: Suomi–Mongolia-seura

text: Seuran jäsenlehti ilmestyy kahdesti vuodessa.


title: Antero Svensson

text: Antero Johannes Svensson (30. marraskuuta 1892, Raisio – 26. huhtikuuta 1946, Helsinki) oli suomalainen kenraalimajuri ja Mannerheim-ristin ritari.


title: Antero Svensson

text: Svenssonin vanhemmat olivat Hintsan kartanon omistajat Johan Alfred Svensson ja Alma Sofia Granström. Hänet vihittiin avioliittoon vuonna 1927 Elna Mirjam Paasikallion kanssa. Hän kirjoitti ylioppilaaksi Turun suomalaisesta klassillisesta lyseosta vuonna 1912 ja liittyi Varsinaissuomalaiseen osakuntaan. Opintojaan hän jatkoi Helsingin yliopiston filosofisen tiedekunnan historiallis-kielitieteellisellä osastolla vuosina 1912–1915. Sotilasoppia Svensson sai opintomatkaltaan Ranskaan Saumurin ratsuopistoon vuosina 1920–1921 ja käymällä Sotakorkeakoulun yleisen osaston vuosina 1924–1926.


title: Antero Svensson

text: Svensson oli syksyllä 1915 jääkärivärvääjänä Turun seuduilla ja liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 30. marraskuuta 1915, josta hänet siirrettiin myöhemmin pataljoonan ratsuosastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Antero Svensson

text: Svensson saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi Uudenmaan rakuunarykmentin 3. eskadroonaan, josta tehtävästä hänet siirrettiin 20. huhtikuuta 1918 alkaen 1. eskadroonan päälliköksi. Hän osallistui sisällissodan taisteluihin Länkipohjassa, Tervaniemellä, Laitikkalassa, Pälkäneellä ja Vesilahdella sekä suoritti 24. – 25. maaliskuuta 1918 välisenä aikana laajoja partioretkiä Vuolijoelta Miehoilan kautta Hauholle ja eteni joukkoineen Viialan, Kylmäkosken, Urjalan ja Tammelan kautta Hämeenlinnaan.


title: Antero Svensson

text: Svensson palveli eskadroonanpäällikkönä Uudenmaan Rakuunarykmentissä 1918-1922. Ratsuväkiprikaatissa hän oli yleisesikuntaupseerina 1922-1923 ja esikuntapäällikkönä 1923-1924. Sotakorkeakoulun suorittamisen jälkeen hän toimi yleisesikunnassa toimistopäällikkönä 1926-1927. Sotakorkeakoulussa hän opetti sotahistoriaa ja strategiaa 1927-1930. Tämän jälkeen hänet sijoitettiin Suomen sotilasasiamieheksi Varsovaan, Prahaan ja Bukarestiin 1930-1933. Yleisesikunnan tilastollisen ja ulkomaan osastojen osastopäällikkönä Svensson oli 1933-1937. Karjalan kaartin rykmenttiä hän komensi 1937-1939.


title: Antero Svensson

text: Talvisodan syttyessä hän oli suojajoukkoihin kuuluvan 2. prikaatin komentaja. Hänet siirrettiin 2. helmikuuta 1940 12. divisioonan komentajaksi. Välirauhan aikana hän komensi Savo-Karjalan sotilaslääniä.


title: Antero Svensson

text: Jatkosodan liikekannallepanossa hän sai 17. kesäkuuta 1941 komentoonsa 7. divisioonan. Svenssonin divisioona oli osa Karjalan armeija, joka hyökkäsi Laatokan pohjoispuolella. Sortavalan valtauksesta eversti Svensson nimitettiin 16. elokuuta 1941 Mannerheim-ristin ritariksi numero 5. Toimiessaan tilapäisesti VI armeijakunnan komentajana hänet ylennettiin kenraalimajuriksi 18. joulukuuta 1941. Svensson oli 7. divisioonan komentaja 1. elokuuta 1943 saakka, jolloin hän siirtyi komentamaan V armeijakuntaa sen lakkauttamiseen 5. joulukuuta 1944 saakka. Sodan jälkeen Svensson komensi Kevyttä prikaatia 1944-1946.


title: Antero Svensson

text: Antero Svenssonin sisarenpoika on pitkäaikainen Maa- ja metsätaloustuottajain Keskusjärjestön (MTK) puheenjohtaja, ulkoministeri Heikki Haavisto.


title: Nadia Comăneci

text: Nadia Elena Comăneci (s. 12. marraskuuta 1961 Onești) on romanialainen kilpauransa päättänyt telinevoimistelija, viisinkertainen olympiavoittaja, kaksinkertainen maailmanmestari ja yhdeksänkertainen Euroopan mestari.


title: Nadia Comăneci

text: Comăneci aloitti voimistelun 6-vuotiaana. Pian häntä ryhtyi valmentamaan Bela Karolyi yhdessä vaimonsa Martan kanssa. 13-vuotiaana vuonna 1975 hän voitti Norjan Skienissä pidetyissä EM-kilpailuissa kolme kultaa ja hopeamitalin, ja Montrealissa olympialaisten esikisoissa hän voitti myös neliottelun. Samana vuonna "Associated Press" nimesi hänet vuoden urheilijaksi. Montréalin 1976 olympialaisissa Comăneci sai ensimmäisenä telinevoimistelijana täydet 10 pistettä. Kisoista hän voitti kolme kultamitalia (neliottelu, puomi ja eritasonojapuut), hopeaa joukkuekilpailusta ja pronssia permannolta. Olympiamenestyksensä myötä hänelle myönnettiin Sosialistisen työn sankari -arvonimi.


title: Nadia Comăneci

text: Vuonna 1977 EM-kisoissa Comăneci puolusti menestyksekkäästi neliottelun kultamitaliaan, mutta Romanian joukkue lähti kisoista kesken telinekohtaisten loppukilpailujen protestina pistelaskulle. MM-kisoihin 1978 Comăneci oli lihonut. Hän teki virheen nojapuilla ja jäi neljänneksi, mutta voitti kultaa puomilta. EM-kisoissa 1979 Comăneci oli jälleen huippukunnossa ja voitti kolmannen peräkkäisen neliottelun EM-kultansa. Samana vuonna MM-kisoissa Comăneci sairastui verenmyrkytykseen ja joutui sairaalaan. Vastoin lääkärien ohjeita hän palasi kilpailupaikalle ja johdatti Romanian joukkueen maan ensimmäiseen joukkuekultamitaliin.


title: Nadia Comăneci

text: Moskovan 1980 olympialaisissa Comăneci oli neliottelussa hopealla isäntämaan Jelena Davydovan takana. Romanialaisen Maria Simionescun ja saksalaisen Urfel Bafrin johtama tuomaristo ei tahtonut päästä yksimielisyyteen Comănecin viimeisen, puomilla tehdyn suorituksen pisteistä. Tuomareiden neuvoteltua yli 20 minuuttia teknillisen valiokunnan puheenjohtajan, itäsaksalaisen Ellen Bergerin sekä Kansainvälisen Voimisteluliiton puheenjohtajan, neuvostoliittolaisen Juri Titovin kanssa ilmoitettiin Comănecin viimeisen suorituksen pisteiksi 9,85, mikä riitti Davydovalle niukkaan voittoon.


title: Nadia Comăneci

text: Moskovan kisoissa Comăneci voitti kultaa puomilla ja permannolla sekä saavutti neliottelun lisäksi joukkuekilpailusta hopeaa. Comăneci kilpaili kansainvälisellä tasolla vielä vuonna 1981 universiadeissa Bukarestissa, missä hän voitti viisi kultamitalia. Tuolloin paikallista tuomaristoa syytettiin puolueellisuudesta, koska he muun muassa antoivat Comănecille 9,9 pisteen arvoisesta hypystä täydet 10 pistettä.


title: Nadia Comăneci

text: Aktiiviuransa jälkeen Comăneci valmensi kotimaassaan nuoria voimistelijoita.


title: Nadia Comăneci

text:
Vuonna 1989 Comăneci loikkasi Yhdysvaltoihin ja sai maan kansalaisuuden vuonna 2001. Hän avioitui yhdysvaltalaisen voimistelun olympiavoittajan Bart Connerin kanssa entisessä presidentti Nicolae Ceaușescun palatsissa Bukarestissa ja häät televisioitiin Romaniaan. He saivat vuonna 2006 Dylan Paul Conner -nimisen poikalapsen.
Bukarestin kaupunki nimitti Comănecin kunniakansalaiseksi 23. marraskuuta vuonna 1994.


title: Kumu (taidemuseo)

text: Kumu () on Virossa, Tallinnan Kadriorgin puistossa sijaitseva taidemuseo. Kyseessä on Baltian suurin taidemuseo, joka on myös eräs koko Pohjois-Euroopan suurimmista. Kumu on yksi neljästä vuonna 1919 perustetun Viron taidemuseon museoyksiköstä ja toimii myös sen päärakennuksena.


title: Kumu (taidemuseo)

text: Museon nimi Kumu tulee viron kielen taidemuseota tarkoittavan sanan kirjaimista, "kunstimuuseum". Museon nimestä järjestettiin aikanaan yleisöäänestys, jolloin kyseinen nimi yleisön tahdosta valittiin.


title: Kumu (taidemuseo)

text: Museossa on pysyviä perusnäyttelyitä ja vaihtuvia näyttelyitä. Perusnäyttelyissä on esillä virolaista taidetta lähtien 1700-luvulta, Neuvostoliiton miehitysvallan aikaista (1941–1991) taidetta (sekä sosialistista realismia että non-konformistien taidetta) ja nykytaidetta. Vaihtuvat näyttelyt koostuvat sekä ulkomaisesta että virolaisesta modernista ja nykytaiteesta.


title: Kumu (taidemuseo)

text: Kumu valittiin toukokuussa 2008 vuoden eurooppalaiseksi museoksi. Yksi palkitsemisen syy oli European Museum of the Year Award -tuomariston mukaan museon rooli Viron kansallisen identiteetin rakentajana. Ehdolle valittiin 60 osallistuneesta museosta 39 museota.Museo on auki kesäisin toukokuusta syyskuuhun, tiistai-sunnuntai kello 11.00–18.00 sekä talviaikaan lokakuusta huhtikuuhun keskiviikko-sunnuntai 11.00–18.00.


title: Kumu (taidemuseo)

text: Kumuun pääsee keskustasta raitiovaunuilla 1 ja 3, jolloin jäädään pois Weizenbergi-kadun päässä ja kävellään läpi puiston. Autolla tulijoille parkkipaikat ovat mäen toisella puolen, jonne pääsee Narva-maantien ja Mäeskalda-katujen kautta.


title: Kumu (taidemuseo)

text: Museorakennuksesta järjestettiin arkkitehtuurikilpailu vuonna 1994, ja sen voitti suomalainen arkkitehti Pekka Vapaavuori amfiteatterin muotoisella ehdotuksellaan. Vapaavuoren suunnitteleman rakennuksen työnimi oli Circulos.


title: Kumu (taidemuseo)

text: Arkkitehtuurikilpailussa yhtenä ehtona oli, että rakennus ei saa riistää historiallisesti merkittävän Kadriorgin palatsin hallitsevaa asemaa puistomaisemassa. Rakennuksen tieltä jouduttiin myös purkamaan joitakin vanhoja rakennuksia, mikä herätti Virossa pientä vastustusta.


title: Kumu (taidemuseo)

text: Rakentaminen käynnistyi rahoitusongelmien vuoksi vasta vuonna 2002, ja rakennustyöt tulivat maksamaan noin 50 miljoonaa euroa. Rakennusprojekti oli eräs suurimmista koskaan Virossa järjestetyistä. Taidemuseo on verhoiltu Saarenmaan, Haapsalun ja Lasnamäen kalkkikivellä, hapotetulla lasilla ja kuparilevyillä. Museon koko lattia-ala on yli 20 000 neliömetriä, josta näyttelysalien osuus on 5 000 neliömetriä.


title: Kumu (taidemuseo)

text: Kumun avaamiseen osallistuivat 17. helmikuuta 2006 muun muassa Viron presidentti Arnold Rüütel, Suomen tasavallan presidentti Tarja Halonen sekä Latvian presidentti Vaira Vīķe-Freiberga.


title: Calypso

text: Calypso tai Kalypso voi tarkoittaa:


title: Köyhyysraja

text: Köyhyysraja tarkoittaa hyvinvointiyhteiskunnan kansalaisen tulotasoa, jonka alapuolella ihmisen katsotaan olevan köyhä.


title: Köyhyysraja

text: Köyhyysraja kuvaa tulotasoa, jonka alapuolella olevalla henkilöllä ei ole varaa hankkia välttämättömiä hyödykkeitä siedettävän elintason ylläpitämiseksi. Siitä, mihin köyhyysraja pitäisi asettaa, on käyty laajaa keskustelua, ja käytännössä eri maat käyttävät eri köyhyysrajoja.


title: Köyhyysraja

text: Köyhyyttä voi mitata suhteellisesti tai absoluuttisesti. Suhteellinen mittaustapa, joka on yleisesti käytössä mm. Euroopassa, mittaa köyhän väestönosan tulotasoa verrattuna muuhun väestöön. Absoluuttinen mittaustapa, jota suositaan esimerkiksi Yhdysvalloissa, mittaa esimerkiksi ruokakorin avulla henkilön toimeentuloa.


title: Köyhyysraja

text: Euroopan komission käyttämä köyhyysraja on 60 prosenttia mediaanitulosta eli ihmistä pidetään köyhänä, jos hänen nettotulonsa ovat alle 60 prosenttia keskimmäisen tulonsaajan nettotuloista. Nettomediaanitulo oli vuonna 2009 Suomessa 1800 euroa kuukaudessa, joten köyhyysrajana voidaan pitää 1080 euron nettotuloja. Köyhyysrajan alapuolelle jäi Suomessa 11 prosenttia aikuisesta väestöstä vuonna 2004. Köyhyysrajan alapuolella elävien henkilöiden määrä on lähes kaksinkertaistunut viimeisten kymmenen vuoden aikana ja oli vuonna 2009 jo 700 000 henkeä.


title: Köyhyysraja

text: Köyhyyden määrittelyssä väestö jaetaan usein myös kymmenyksiin eli desiileihin tulotason mukaan. Silloin puhutaan tulotasoltaan alimmasta ja ylimmästä kymmenyksestä eli väestön kymmenestä köyhimmästä ja rikkaimmasta prosentista. Näiden kymmenysten tulojen osuus koko kansan tuloihin verrattuna kertoo tulojakautuman tasaisuudesta tai eriarvoisuudesta.


title: Köyhyysraja

text: Maailmanpankki mittaa köyhyyttä julkaisemalla tilastoja alle yhdellä Yhdysvaltain dollarilla päivässä elävistä henkilöistä. Tällaiset tulotasot ovat yleisiä kehitysmaissa. Tilastoa on laajennettu myös kahteen ja neljään dollariin päivässä.


title: Vladimir Salnikov

text: Vladimir Valerjevitš Salnikov (, s. 21. toukokuuta 1960 Leningrad, Neuvostoliitto) on venäläinen uimari, joka teki urallaan 12 maailmanennätystä 400, 800 ja 1 500 metrin vapaauinneissa. "Swimming World Magazine" nimesi Salnikovin vuoden 1982 miesuimariksi.


title: Vladimir Salnikov

text: Merikapteenin poika Salnikov aloitti uimisen 7-vuotiaana, ja pian hän aloitti säännöllisen harjoittelun valmennuksessa. Hän oli mukana 16-vuotiaana Montrealin olympialaisissa 1976 ja teki 1 500 metrin vapaauinnissa Euroopan-ennätyksen mutta jäi viidenneksi. Samalla matkalla vuoden 1977 EM-kisoissa hän voitti kultaa. MM-kilpailuissa 1978 Berliinissä hän voitti kultaa sekä 400 metrin vapaauinnissa (ME-ajalla) että 1 500 metrin vapaauinnissa. Vuotta myöhemmin hän ui ensimmäisenä ihmisenä 800 metrin vapaauinnin alle 8 minuutin.


title: Vladimir Salnikov

text: Moskovan olympialaisissa 1980 Salnikov voitti kolme kultaa: 1 500 metrin vapaauinnissa uiden matkan ensimmäisenä alle 15 minuutin, aikaan 14.58,27, sekä 400 metrin vapaauinnissa ja 4 × 200 metrin vapaauintiviestissä. EM-kilpailuissa 1981 hän voitti 1 500 metrillä kultaa ja sijoittui 400 metrillä hopealle 0,14 sekuntia Jugoslavian Borut Petrićille hävinneenä. MM-kilpailuissa 1982 Salnikov puolusti menestyksekkäästi 400 ja 1 500 metrin maailmanmestaruuksiaan. Vuonna 1983 hän ui 1 500 metrin vapaauinnissa uuden maailmanennätyksen 14.54,76, mikä säilyi rikkomattomana vuoteen 1991 saakka, sekä voitti EM-kilpailuissa kultaa 400 ja 1 500 metrin vapaauinnissa (hopeamitalisti Petrić hävisi hänelle lyhyemmällä matkalla 2,16 ja pidemmällä 5,70 sekuntia).


title: Vladimir Salnikov

text: Neuvostoliiton boikotin takia Salnikov ei päässyt puolustamaan olympiavoittojaan Los Angelesiin 1984. Vuonna 1986 hän ui 800 metrin vapaauinnissa uuden maailmanennätyksen mutta häntä pidettiin vuonna 1988, 28-vuotiaana, liian vanhana pärjäämään Soulin olympialaisissa. Soulissa Salnikov kuitenkin voitti vanhoilla päivillään kultaa 1 500 metrillä ja hänestä tuli uinnin vanhin olympiavoittaja 56 vuoteen.


title: Francisco Guerau

text: Francisco Guerau (1649 – 1717/1722) oli espanjalainen säveltäjä, laulaja ja pappi. Hän syntyi Mallorcalla ja opiskeli vuodesta 1659 lähtien laulamista Madridissa. Guerau toimi laulunopettajana vuoteen 1701 saakka. Vuonna 1694 hän julkaisi "Poema harmónicon", kokoelman kitaramusiikkia.


title: Zhang Yining

text: Zhang Yining (张怡宁, s. 5. lokakuuta 1982 Peking, Kiinan kansantasavalta) on kiinalainen pöytätenniksen pelaaja. Hän on tällä hetkellä naisten maailmanlistan ykkösenä sekä kaksin- että nelinpelissä.


title: Zhang Yining

text: 1999 MM-kisoissa Eindhovenissa hän saavutti kaksinpelissä hopeaa ja nelinpelissä pronssia Zhang Yingyingin kanssa. 2000 joukkue-MM-kisoissa Kuala Lumpurissa hän saavutti Kiinan joukkueessa hopeaa Ju Liin, Hui Wangin, Wang Nanin, Jin Sunin kanssa. 2001 MM-kisoissa Osakassa hän oli sekä kaksinpelissä että nelinpelissä (yhdessä Yingying Zhangin kanssa) pronssisijalla ja voitti kultaa Kiinan joukkueessa, johon kuuluivat hänen lisäkseen Jin Su, Wang Nan, Ju Li ja Ying Yang.


title: Zhang Yining

text: 2003 Pariisin MM-kisoissa hän oli kaksinpelissä hopealla ja voitti nelinpelissä maailmanmestaruuden Wang Nanin kanssa. 2004 joukkue-MM-kisoissa Dohassa hän voitti jälleen kultaa Kiinan joukkueessa, johon hänen lisäkseen kuuluivat Wang Nan, Guo Yue, Niu Jianfeng ja Li Ju. 2004 Ateenan olympialaisissa Zhang Yining voitti kultaa sekä kaksinpelissä että nelinpelissä Wang Nanin kanssa.


title: Zhang Yining

text: Maailmancupin Zhang Yining voitti vuosina 2001 ja 2002. 2003 hän oli kolmas.


title: Zhang Yining

text: Zhang toimi urheilijoiden valan vannojana Pekingin kesäolympialaisissa 2008. Pöytätenniksen joukkuekilpailussa Zhang voitti olympiakultaa. Singaporen finaalissa kaataneessa joukkueessa olivat mukana lisäksi Guo Yue ja Wang Nan. Maailman ykköspelaaja Zhang voitti olympiakultaa myös kaksinpelissä. Vastustajanaan hänellä oli 4–1-voittoon päättyneessä kamppailussa joukkuetoverinsa Wang.


title: ITTF

text: ITTF eli International Table Tennis Federation on pöytätenniksen ja kansallisten pöytätennisliittojen kansainvälinen kattojärjestö.


title: ITTF

text: ITTF vastaa lajin säännöistä ja teknisestä kehityksestä. Se järjestää monia kansainvälisiä kilpailuja, muun muassa maailmanmestaruuskilpailut. Ensimmäinen kansainvälinen turnaus järjestettiin vuonna 1926 Berliinissä ja siihen osallistuivat Itävalta, Saksa, Unkari ja Ruotsi.


title: ITTF

text: Nykyään ITTF:lla on 217 jäsenmaata. ITTF pitää kotipaikkaansa monien muiden urheilujärjestöjen tavoin Sveitsin Lausannessa. ITTF:n puheenjohtajana toimii kanadalainen Adham Shahara.


title: Harrison Dillard

text: William Harrison Dillard (s. 8. heinäkuuta 1923 Cleveland) on yhdysvaltalainen yleisurheilija ja olympiavoittaja. Hän on toistaiseksi ainoa mies, joka on voittanut olympiakultaa sekä pikamatkoilla että pika-aidoissa.


title: Harrison Dillard

text: Toisen maailmansodan jälkeen Dillard alkoi harjoitella yleisurheilua esikuvanaan myös Clevelandista kotoisin ollut Jesse Owens. Hän oli erityisen hyvä pika-aidoissa – hän voitti 82 peräkkäistä kisaa vuosina 1947–1949, mutta epäonnistui olympiakarsinnoissa vuoden 1948 olympialaisiin. Hän kuitenkin oli karsintojen kolmas sadalla metrillä ja pääsi kisoihin. Lontoon olympialaisissa Dillard voitti maalikamerassa 100 metrin juoksussa Barney Ewellin ajalla 10,3. Dillard sai kultaa myös 4 × 100 metrin viestissä.


title: Harrison Dillard

text: Helsingin olympialaisissa 1952 Dillard voitti olympiakultaa päämatkallaan 110 metrin aidoissa ajalla 13,7 ja pikaviestissä ajalla 40,1. Vuoden 1956 kisoihin hän ei enää päässyt mukaan.


title: Aleksandr Golikov

text: Aleksandr Nikolajevitš Golikov (, s. 26. marraskuuta 1952 Penzassa, Neuvostoliitossa) on venäläinen entinen jääkiekkoilija, pelipaikaltaan oikea hyökkääjä. Hän pelasi Neuvostoliiton maajoukkueessa vuosina 1975–1980 89 maaottelua, joissa teki 43 maalia. Maajoukkueessa hän pelasi yhdessä veljensä Vladimirin kanssa. Neuvostoliiton mestaruussarjassa Golikov edusti Khimik Voskerenskia ja Moskovan Dynamoa, ja pelasi 385 liigaottelua tehden 225 maalia.


title: Gao Ling

text: Gao Ling (高凌, s. 14. maaliskuuta 1979 Wuhanissa, Hubeissa, Kiinan kansantasavallassa) on kiinalainen sulkapalloilija.


title: Gao Ling

text: 2000 Sydneyn olympialaisissa Gao Ling saavutti Zhang Junin kanssa sekanelinpelissä kultaa ja naisten nelinpelissä Qi Yiyuanin kanssa pronssia. 2001 MM-kisoissa hän voitti kultaa sekä naisten että sekanelinpelissä. 2003 MM-kisoissa hän voitti nelinpelissä kultaa. 2004 Ateenan olympialaisissa Gao Ling osallistui yhdessä Zhang Junin kanssa sekanelinpeliin ja voitti kultamitalin parin voitettua loppuottelussa Ison-Britannian Nathan Robertsonin ja Gail Emmsin. Ateenassa Gao Ling pelasi myös naisten nelinpelissä yhdessä Huang Suin kanssa ja pari eteni loppuotteluun, jossa kuitenkin hävisi Kiinan Zhang Jiewenilla ja Yang Weille.


title: Gao Ling

text: Gao Ling on 168 senttimetriä pitkä ja painaa 58 kilogrammaa. Hän harrastaa musiikkia ja Internetin käyttöä.


title: John Frandsen

text: John Frandsen (s. 13. maaliskuuta 1956 Aalborg) on tanskalainen urkuri ja säveltäjä. Hän opiskeli Århusin yliopistossa. Vuosina 1997–1999 hän toimi sävellyksenopettajana Odensessa. Frandsenin tuotantoon kuuluu muun muassa laulumusiikkia ja oopperoita.


title: Harrods

text: Harrods on tavaratalo Lontoon Knightsbridgessä, osoitteessa 87–135 Brompton Road, SW1. Tavaratalon omisti egyptiläissyntyinen Mohamed Al-Fayed vuodesta 1985 aina vuoteen 2010, jolloin hän myi sen Qatarin kuningasperheen omistamalle sijoitusyhtiölle. Qatar Holding on tavaratalon historian viides omistaja. Harrods sai alkunsa vuonna 1849 Brompton Roadilla Charles Henry Harrodin perustamana. Harrodsin nykyisen tavaratalon rakennustyöt alkoivat vuonna 1901.


title: Harrods

text: Tavaratalo keskittyy ensiluokkaiseen tavaraan kilpailematta hinnoilla. Harrodsissa on yli 300 osastoa ja peräti yli 5 000 työntekijää, ja se on 90 000 neliömetrin myyntipinta-alallaan Euroopan suurin tavaratalo. Harrodsin konserniin kuuluu myös Harrods Casino, Harrods Estates, Harrods Banks, Harrods Aviation, Air Harrods ja Harrods Corporate Services.


title: Harrods

text: Harrods vaatii asiakkailtaan muun muassa siistiä ja asiallista pukeutumista, ja valokuvaus on eräillä osastoilla, kuten koruosastolla, kielletty. Tavaratalossa ei saa pitää reppua selässä. Syynä tähän on se, että selässä oleva reppu saattaa pudottaa esitteillä olevia esineitä pöydiltä tai muilta esittelyjalustoilta.


title: S/S Heinävesi

text: S/S Heinävesi () on höyrylaiva, joka liikennöi nykyään reitillä Savonlinna–Punkaharju.


title: S/S Heinävesi

text: Laiva täytti vuonna 2006 100 vuotta; se rakennettiin Varkaudessa Paul Wahl & Co:n telakalla 1906. Laiva siirtyi heti valmistuttuaan Heinäveden reitille välille "Savonlinna - Heinävesi - Kuopio - Heinävesi - Savonlinna", johon oli juuri valmistunut yhteys Heinäveden kunnasta Savonlinnaan Karvion, Kerman, Vihovuonteen ja Pilpan kanavien kautta. Se kuului Heinäveden Höyryvenhe Osuuskunnalle ja myöhemmin Heinäveden Höyrylaiva Oy:lle. Vuosisadan alkukymmeninä kesäisin se oli tärkeä, jollei ainoa kulkuväline ihmisille, jotka asuivat lähellä laivareittiä. Sillä mentiin kaupunkiin, vietiin torille myytäväksi maataloustuotteita ja käytiin ostoksilla. Laivareittien varsilla asuvien liikkuminen tuli helpommaksi 1950-luvulla autokannan kasvaessa ja teiden lisääntyessä. Tällöin liikenne laivalla väheni ja Heinävesi siirtyi kuljettamaan turisteja.


title: S/S Heinävesi

text: Halkoja, joilla höyrykattilaa lämmitettiin, kului yksi kuutiometri tunnissa täydellä vauhdilla ajettaessa. Nykyään polttoaineena käytetään polttoöljyä. 1965 laivaan asennettiin öljynpoltin ja öljytankit asetettiin halkovarastoihin. Halkoja oli varattu matkan varrella oleville muutamille laitureille, joista varastoja täydennettiin.


title: S/S Heinävesi

text: Saimaan Laivamatkat Oy:n mentyä konkursiin 1981 syksyllä muutamat savonlinnalaiset pelkäsivät että perinteikäs, lähes 80 vuotta Savonlinnassa liikkunut höyrylaiva Heinävesi katoaisi Savonlinnan satamasta. Niinpä he ostivat laivan Saimaan laivojen konkurssihuutokaupasta ja perustivat oitis Savonlinnan Laivat -varustamon ja alkoivat liikennöidä laivalla Savonlinna–Punkaharju–Savonlinna-väliä päivittäin. Varustamo on korjannut laivaa vuosien varrella mutta halunnut kuitenkin perinteitä vaalien säilyttää alkuperäisilmeen.


title: S/S Heinävesi

text: S/S Heinävesi on varattavissa toukokuun puolestavälistä lokakuuhun asti Saimaan alueella. Laivassa on majoitustilat satamassa pysähtymisen ajaksi sekä ravintola. Suuryritykset sekä esimerkiksi pankit ovat usein tilanneet laivan kokoustilaksi tai muuten vaan. Heinävesi on kuljettanut myös esimerkiksi Mauno ja Tellervo Koivistoa yhdessä Ruotsin kuninkaan Kaarle XVI Kustaan ja kuningatar Silvian kanssa, jonka jälkeen yläkannen salongin nimeksi tuli "Kuninkaan salonki". Japanin nykyinen keisari Akihito on myös matkustanut laivalla Punkaharjulta Savonlinnaan.


title: S/S Heinävesi

text: Vuosina 1981 ja 2006 S/S Heinävesi toimi Tuuliajolla-kiertueen risteilylaivana. Kiertueet ja Saimaa-ilmiö - elokuva ovat tuoneet alukselle pienimuotoista Suomirock-turismia.Alus kuuluu Museoviraston perinnelaivarekisteriin ja se on Suomen Höyrypursiseuran alusrekisterissä


title: Yhdysvaltain rannikkovartiosto

text: Yhdysvaltain rannikkovartiosto () on yksi viidestä Yhdysvaltain asevoimien puolustushaarasta. Se perustettiin vuonna 1915 Yhdysvaltain hengenpelastusjärjestön (1848) ja veroviranomaisjärjestön (1790) yhdistyessä.


title: Yhdysvaltain rannikkovartiosto

text:
Rannikkovartiostossa palvelee 40 150 sotilasta.
Se kuuluu rauhan aikana Department of Homeland Securityn alaisuuteen, mutta voidaan eri päätöksellä siirtää Laivastoministeriön alaisuuteen (Department of the Navy).


title: Yhdysvaltain rannikkovartiosto

text: Rannikkovartioston motto on "Semper Paratus", tarkoittaen ”Aina valmiina” (engl. "Always Ready").


title: Date Masamune

text: Date Masamune (, 5. syyskuuta 1567 – 27. kesäkuuta 1636) oli japanilainen samurai ja yksi Tōhokun alueen johtavista daimioista eli sotaherroista. Hän menetti lapsena sairastetun isorokon seurauksena toisen silmänsä ja sai siitä liikanimen "Yksisilmäinen lohikäärme". Date Masamune oli taitava miekankäyttäjä ja myös tunnettu strategioistaan, joskin hän oli myös toisinaan liian äkkipikainen.


title: Date Masamune

text: Masamune kieltäytyi yhteistyöstä Toyotomin kanssa Odawaran linnan piiritykseen 1590 saakka, mikä oli eräs tärkeimmistä välitavoitteista Toyotomi Hideyoshin murentaessa Hōjō-klaanin valtaa. Hōjō-klaanin kukistumisen kuitenkin merkitessä Masamunen poliittisen painoarvon kasvua huomattavassa määrin. Tällöin saatuaan Toyotomilta kutsun tulla puheilleen, Masamune joutui miettimään pitkään mille puolelle kallistuisi. Tässä vaiheessa jo Toyotomillekin oli mahdotonta hyväksyä epäselkeää tilannetta.


title: Date Masamune

text: Vastarinta olisi ollut toivotonta, joten Masamune pukeutui perinteiseen sotahaarniskaansa ja puolikuun kypäräänsä ja meni tapaamaan Toyotomia pyytäen anteeksi että oli myöhässä tietäen, että saattaisi hyvinkin tulla tapetuksi. Toyotomi kuitenkin säästi Masamunen hengen, koska ei halunnut aloittaa uutta sotaa. Masamune sai myös omat entiset alueensa takaisin hallintaansa Hideyoshin hallitessa Japania. Muutama vuosi Masamunen osallistumisesta linnan lopulliseen valloitukseen Odawarassa, hän lähti Hideyoshin komennuksesta mukaan Koreaan suuntautuneille sotaretkille.


title: Date Masamune

text: Toyotomin kuoltua Ishida Mitsunarin ja Tokugawa Ieyasun välillä syttyi sota vallasta ja Masamune katsoi parhaaksi liittyä Tokugawan armeijaan, joka osoittautuikin voitokkaaksi. Masamune oli Ieyasulle tärkeä tukija ja sodan jälkeen hänestä tuli eräs Japanin voimakkaimmista daimioista. Hän muun muassa avasi kauppatiet Eurooppaan ja lähetti tutkimusretkikunnan maailman ympäri. Hän osoitti myös sympatiaa kristinuskoa kohtaan ja solmi suhteet Rooman paavin kanssa (on kuitenkin hyvin epätodennäköistä, että hän olisi kääntynyt kristityksi itse). Ieyasun huomatessa tämän hän karkotti maasta Masamunen luvalla Japanissa oleskelleet lähetyssaarnaajat pelätessään oman valtansa pienenevän.


title: Date Masamune

text: Vuonna 1604 muutti 52 000 vasallinsa ja heidän perheidensä kanssa silloiseen pieneen kalastajakylään Sendaihin. Tunnetuin Masamunen vasalleistaan oli Hasekura Tsunenaga. Sendaista tuli suuri ja menestyvä kaupunki.


title: Date Masamune

text: Masamunella oli kuusi poikaa ja yksi tytär. Hänen isänsä kuoli ennen Masamunen liittymistä Toyotomin kannattajiin, kun hänet houkuteltiin ansaan päivälliselle ja kidnapattiin. Kaappauksen huomatessaan Masamune johti joukkonsa kaappaajien perään ja kerrotaan, että joukkojen saavutettua kaappaajat Masamunen isä huusi Masamunelle, että tämä avaisi tulen eikä välittäisi hänen turvallisuudestaan. Hetken epäröiden Masamune totteli ja hänen isänsä ja kaikki muutkin saivat surmansa. Masamunen setä, Yoshisada Mogami, oli myös kenraali ja auttoi useaan otteeseen Masamunea joukkojen komentamisessa, vaikka Masamunen sanojen mukaisesti: "Vaikka, meillä on eromme hän on silti enoni." Kommentti kertoo pienestä eripurasta Masamunen isän kanssa, joka valloitti Mogami klaanin nuoruudessaan ja nai Yoshitadan siskon.


title: Liu Xuan

text: Liu Xuan (s. 12. maaliskuuta 1979 Changsha) on kiinalainen entinen telinevoimistelija ja olympiavoittaja.


title: Liu Xuan

text: Liu saavutti vuoden 1995 MM-kilpailuissa hopeaa joukkuekilpailussa ja vuoden 1996 MM-kisoissa hän sijoittui puomilla pronssille. Vuonna 1998 hän voitti maailmancupin puomilla ja oli eritasonojapuilla kolmas. vuoden 1999 MM-kilpailuissa Liu saavutti pronssia joukkuekilpailussa. Sydneyn olympialaisissa 2000 Liu voitti puomilla kultaa, joukkuekilpailussa pronssia ja nousi myös neliottelussa pronssille alkuperäisen voittajan Andreea Răducanin jouduttua hylätyksi. Aasian kisoista Liu voitti yhteensä viisi mitalia, joista neljä kultaista.


title: Liu Xuan

text: Liu lopetti voimistelijanuransa pian Sydneyn kisojen jälkeen.


title: Lonna

text: Lonna () on pieni saari Helsingin edustalla, Suomenlinnan lauttarantaa vastapäätä. Saari kuuluu läheisen Suomenlinnan kaupunginosaan. Lonna on noin 150 metrin pituinen ja etäisyys mantereeseen on noin 1,5 kilometriä. Nelosen seikkailuohjelman "Saari" jaksot kuvattiin Lonnassa.


title: Lonna

text: Ruotsin vallan aikaan Lonna oli Helsingin kaupungin omistuksessa. Suomen sodan ollessa käynnissä, saarella käytiin pariinkin otteeseen neuvotteluja Viaporin linnoituksen antautumisesta. Tästä syystä saaresta käytettiin Venäjän vallan aikaan nimitystä Peregovornyin saari ().


title: Lonna

text:
Saarella toimi sotavuosina ja niiden jälkeen aina vuoteen 1955 magneettimiinojen torjuntaan liittyvä demagnetointiasema. Menetelmä oli yksinkertainen: sotatoimialueella liikkuvat suomalaiset, saksalaiset ja liittolaisten/puolueettomien valtioiden metallirunkoiset alukset tulivat kerran kuukaudessa asemalle, jossa niiden ympäri vedettiin laitoja pitkin sähköjohdot. Johtoihin kytkettiin voimavirta, joka sai vaikuttaa kuudesta kahdeksaan tuntia per alus, koosta riippuen. Näin aluksista poistettiin runkojen ja koneiden magneettisuus ja tehtiin ne mahdollisimman immuuneiksi magneettimiinoille.
Demagnetointiaseman kaksi Brown-Boveri -dieselgeneraattoria ja laitteiston ohjauspöytä ovat edelleen paikoillaan. Toinen generaattori on käyttökunnossa, toisen moottori leikkasi kiinni koekäytössä vuonna 1994.


title: Lonna

text: Saarella on lisäksi Suomenlinnan toimiupseerikerhon sauna ja yhteisiä tiloja. Toukokuussa 2014 saari avattiin myös yleisölle.


title: Lonna

text: Koska saarella on lähes alkuperäisinä säilyneitä miinavarastoja, on esitetty että nyt väliaikaisesti Pansioon sijoitettu miinamuseo sijoitettaisiin Lonnalle. Suurimpana vaikeutena ovat saaren liikenneyhteydet.


title: Lonna

text: Sen sijaan 1990-luvulla esitetty ajatus, että miinavarastoista olisi tehty uskonnottomien uurnahautausmaa, torjuttiin ehdottomasti: UNESCO, jonka Maailmanperintöluetteloon kuuluu myös Suomenlinna, edellyttää että Suomenlinnan linnoituspiiriin kuuluvat alueet myös pysyvät ennallaan - ja Lonna kuuluu linnoituspiiriin. Edes laiturille ei saanut tehdä vakituista tuhkien mereen siroittelupaikkaa; näitä toimenpiteitä saa kyllä suorittaa, mutta Lonnalla ne ovat kerta kerralta erikseen harkittuja poikkeustapauksia ja toteutetaan vain tuhkatun vainajan ennen kuolemaansa esittämän, kirjallisen ja kahden todistajan vahvistaman pyynnön jälkeen.


title: Lonna

text: Vuodesta 2006 lähtien saarella on tehty alueen kiinteistöjen kunnostusta Suomenlinnan työsiirtolan vankityönä. Tarkoitus on saada entisistä Suomen puolustusvoimien rakennuksista toimintakelpoista ja mahdollisesti vuokrattavaa tilaa. Samalla korjataan muita alueen maastorakennelmia, kuten kivipengerryksiä. Kuten aina suojelukohteissa, muutokset ovat vain entistäviä. Vain sähköistyksen parannukset saavat olla nykyaikaistavia, mutta nämäkään muutokset eivät saa näkyä ulospäin.


title: Lonna

text: Nykyisin Lonnaan kulkee turistiliikenne ja siellä on ravintola, kahvila, tapahtumatila sekä yleinensauna.


title: Han Xiaopeng

text: Han Xiaopeng (韩晓鹏, s. 13. joulukuuta 1983 Peixian, Jiangsu, Kiina) on kiinalainen freestylehiihtäjä, jonka lajina ovat hypyt.


title: Han Xiaopeng

text: Monien muiden kiinalaisten freestylehiihtäjien tavoin myös Han Xiaopeng on taustaltaan voimistelija. Hän oli mukana jo Salt Lake Cityn olympialaisissa vuonna 2002, jolloin hän sijoittui 24:nneksi. Vuonna 2006 hän voitti monien yllätykseksi olympiakultaa Torinon olympialaisissa. Ennen olympiavoittoaan hän ei ollut voittanut yhtäkään freestylehiihdon maailmancupin osakilpailua.


title: Pangkal Pinang

text: Pangkal Pinang on kaupunki Bangkan saarella, Indonesiassa. Se on Bangka-Belitungin provinssin pääkaupunki. Kaupungin asukasluku on noin 134 100 (2005). Väestö koostuu suurimmilta osin malaijeista, mutta kaupungissa asuu myös mm. indonesiankiinalaisia.


title: Pangkal Pinang

text: Pangkal Pinang yksi Jaavanmeren merkittävistä satamista. Tina, pippuri, kala sekä kopra ovat sen vientiartikkeleita. Kalastus on tärkeä tulonlähde kaupungille.


title: Pangkal Pinang

text: Kaupungissa on myös lentokenttä.


title: Särkkä (Helsinki)

text: Särkkä () on pieni saari Helsingin Kaivopuiston edustalla. Saari on pituudeltaan noin 250 metriä, ja sen etäisyys mantereelta Kaivopuiston rannasta on noin 500 metriä. Särkkä kuuluu Suomenlinnan kaupunginosaan, jonka linnoitusjärjestelmän osia saarella myös on. Särkän ja Suomenlinnan välisessä Särkänsalmessa on yksi Eteläsataman sisääntuloväylistä (syvyys 7,9 metriä). Saarella sijaitsee pursiseura Merenkävijät ry sekä seuran ylläpitämä 150-hengen Piper-sali, joka on vuokrattavissa yksityistilaisuuksiin, sekä Royal Ravintoloiden ylläpitämä Ravintola Särkänlinna.


title: Särkkä (Helsinki)

text: Särkän ali johtavassa Suomenlinnan merenalaisessa huoltotunnelissa on saaren kohdalla "kerrottu olevan" varauloskäytävä. Saaresta on kuitenkin johdettu huoltotunneliin "vain" vesi-ja viemäriputki poraamalla kallion läpi ainoastaan putkien mentävät reiät. Varauloskäytävää ei siis ole olemassa.


title: Tropico

text: Tropico on TopPop:in PC-peli. Se keskittyy pienelle Karibian saarelle, josta pelaajan diktaattorina pitäisi luoda turistien ykköskohde ja asukkaille mukava koti.


title: Tropico

text: Alussa saarelta löytyy vain pelaajan kartano ja asukkaiden pieniä epämukavia taloja sekä rakennusyhtiö ja rekkakuskien toimisto, joilla pelaaja voi rakentaa saarellesi myöhemmin muita rakennuksia. Pelaaja voi tutkia saaren perheitä valitsemalla satunnaisesti ihmisiä. Saarelle voi rakentaa muun muassa tehtaita, kirkkoja, kioskeja, hotelleja, taloja, satamia, lentokenttiä, maatalousrakennuksia sekä istuttaa puita ja kukkapenkkejä.


title: Tropico

text:
Saaren populaatiota voi koetella nälänhätä, mellakat tai rikollisuus. Pelissä voi solmia sopimuksia joko Neuvostoliiton tai Yhdysvaltojen kanssa, riippuen johtajan poliittisesta suuntautumisesta. Osana pelin kulkua ovat poliittiset ratkaisut kuten lukuisat uudet lait. Rakennuksiin voi lisätä osia niiden rakennuksen jälkeen, jotta rakennuksen mahdollinen toiminta tai nopeus lisääntyisivät. Pelissä on hyödynnetty SimCity 3000:sta tuttua rakentelua ja Railroad Tycoonin pelattavuus ja pelimoottori. Ikärajana on ollut 11+ ja S/T.
Tropico: Paradise Island on Tropicon lisäosa joka tuo peliin tenniskentän, siirtomaa-ajan linnakkeen, minigolf-radan, taxfree-myymälän, herra presidentin lapsuukodin ja uudistuksena mm.sosiaaliturva ja paljon muuta.Pelin tekijät ovat "TopPop" ja "Miles".


title: Tropico

text: Tropico julkaistiin huhtikuussa 2001. Julkaisijat olivat Godgames (nykyinen Gathering) ja Take2.


title: Tang Gonghong

text: Tang Gonghong (s. 5. maaliskuuta 1979 Yantaissa, Shandongissa, Kiinassa) on kiinalainen painonnostaja naisten yli 75 kilogramman sarjassa. Hän on 172 senttimetriä pitkä ja painaa 120 kilogrammaa.


title: Tang Gonghong

text: Vuonna 2001 Tang Gonghong voitti Kiinan mestaruuden ja 2002 Asian Games -kilpailun. 2002 MM-kisoissa hän oli alle 75-kiloisten sarjassa toinen. 2004 hän voitti Aasian mestaruuden, ja myöhemmin samana vuonna Ateenan olympialaisissa hän voitti yli 75-kiloisten sarjassa olympiakultaa maailmanennätystuloksella 122,5 kg + 182,5 kg.


title: Wichita

text: Wichita on Yhdysvaltain Keskilännessä sijaitsevan Kansasin osavaltion suurin kaupunki ja Sedgwickin piirikunnan pääkaupunki. Kaupungin pinta-ala on 411 km² ja arvioitu asukasluku 386 552 (2013). Metropolialueella asuu 637 394 asukasta ja 100 mailin säteellä noin miljoona asukasta (2013). Wichita on Etelä-Kansasin tärkein kauppa- ja teollisuuskaupunki.


title: Wichita

text: Wichitan kaupunki perustettiin 21. heinäkuuta 1870.


title: Wichita

text: Varhaisimmat pysyvät asukkaat alueella olivat wichita-heimon intiaaneja, jotka olivat asuttaneet aluetta jo satoja vuosia ennen uudisasukkaita. Intiaaneille seutu oli ollut tärkeä kauppapaikka. Vuonna 1868 J.R. Mead perusti Little Arkansas- ja Arkansasjokien yhtymäkohtaan kauppa-aseman, ja Wichita alkoi kehittyä.


title: Wichita

text: Jesse Chisholm, joka oli puoliverinen cherokee, saapui alueelle ensimmäisen kerran vuonna 1863. Hän raivasi Chisholmin reitin (Chisholm Trail), joka kulki Wichitan kautta. Chisholm Trail oli tärkein karjankuljetusreitti Texasista Keski-Kansasin Abileneen.


title: Wichita

text: 1870-luvun Wichita oli levoton paikka. Erityisesti joen länsipuolisen alueen elo oli villiä ja alkukantaista.


title: Wichita

text: Rautatien rakentamiseen jälkeen 1872 Wichita kasvoi voimakkaasti karjakaupunkina ja myöhemmin kaupallisena keskuksena.


title: Wichita

text: Vuonna 1915 lähistöltä löydettiin öljyä. Öljyn löytyminen lähes kaksinkertaisti kaupungin asukasluvun.


title: Wichita

text: Väestöstä 71,9 % on valkoihoisia, 11,5 % mustia, 4,8 % aasialaisia ja 1,2 % intiaaneja.


title: Wichita

text: Wichita sijaitsee Arkansasjoen varrella Suurten tasankojen keskiosassa. Meksikonlahdelta työntyvä kostea ilma törmää pohjoisen kylmään ilmaan. Kesät ovat yleensä lämpimiä ja kosteita, joskus kuumia ja kuivia. Myös tornadoja voi esiintyä kesällä. Talvet ovat leutoja, mutta kylmiäkin jaksoja saattaa olla. Korkein mitattu lämpötila on 46 °C ja alin -30 °C.


title: Wichita

text: Wichitassa toimivia korkeakouluja ovat Friends University, Kansas Newman College ja Wichita State University.


title: Wichita

text: 1920-luvulla Wichitaan syntyi lentokoneteollisuutta. Toisen maailmansodan aikana lentokoneteollisuus kehittyi. Stearman, Cessna, Mooney ja Beechcraft on perustettu Wichitassa 1920- ja 1930-luvuilla.


title: Wichita

text: Muita merkittäviä teollisuudenaloja ovat muun muassa maatalous, öljynjalostus, elektroniikka ja high-tech.


title: Wichita

text: Maailmanlaajuinen pizzaravintolaketju Pizza Hut perustettiin Wichitassa vuonna 1958.


title: Wichita

text: Kaupungissa toimii sinfoniaorkesteri.


title: Wichita

text:
Wichita Art Museum, joka on perustettu vuonna 1935, esittelee laajasti amerikkalaista taidetta, muun muassa Roland P. Murdockin kokoelman töitä.
Wichita-Sedgwick County Historical Museumin kokoelmissa on yli 70 000 Wichitan kaupungin ja Sedgwickin piirikunnan historiaan liittyvää ihmiskäden työtä vuodesta 1865 nykypäivään.


title: Wichita

text: Cowtown on vuonna 1952 perustettu 23 eekkerin (noin 9 hehtaarin) suuruinen ulkoilmamuseo. Cowtownissa on 54 historiallista rakennusta. Vanhin rakennuksista on vuodelta 1869. Rakennusten sisällä on yli 10 000 alkuperäistä esinettä vuosilta 1865-1880.


title: Wichita

text: Sedgwick County Zoo esittelee noin 400 eläinlajia.


title: Vihovuonteen kanava

text: Vihovuonteen kanava sijaitsee Heinävedellä, Etelä-Savossa. Yksisulkuinen kanava yhdistää Kermajärven Haukiveteen yhdessä Kerman ja Pilpan kanavien kanssa. Kanava on 250 metriä pitkä ja pudotuskorkeudeltaan 0,8 - 1,0 metriä. Kanava on rakennettu 1903-1905. Kanava kaivettiin Vihonvuonteen kosken länsipuolelle Kaivannonniemen halki. Vuoden 1903 lopulla rakennustyöt alkoivat ja kivisulku rakennettiin syyskuun ja marraskuun taitteessa 1905. Rakennuskustannukset olivat kokonaisuudessaan 155 794 markkaa.


title: Vihovuonteen kanava

text: Vihovuonteen kanava on osa historiallista kansallismaisemaksi valittua Heinäveden reittiä, jolla on kuusi kanavaa.


title: Pilpan kanava

text: Pilpan kanava sijaitsee Heinävedellä Etelä-Savossa. Kanava yhdistää Kermajärven Haukiveteen yhdessä Kerman ja Vihovuonteen kanavien kanssa. Pituutta yksisulkuisella kanavalla on yli 200 metriä ja pudotusta 0,4–0,95 metriä. Kanava rakennettiin 1903–1904. Sulku rakennettiin itäpuolelle Pilpan koskea. Tammikuussa 1903 aloitettiin rakentaminen ja maaliskuusta kesäkuuhun rakennettiin väliaikaista patoa. Pohjaa kaivettiin 1903 tammikuusta lähtien vuoteen 1904, ja sulku portteineen valmistui elokuussa 1904. Liikenteelle kanava avautui lokakuussa. Rakentaminen maksoi yhteensä 204 578 markkaa.


title: Pilpan kanava

text: Kanava on osa historiallista, yhdeksi kauneimmista kansallismaisemista valittua Heinäveden reittiä. Itse kanava on erinomaisessa kunnossa ja ahkerassa käytössä, sillä Heinäveden reitti on yksi Suomen suosituimmista venereiteistä.


title: Maailmankaupunki

text: Maailmankaupunki () on kaupunki, jolla on merkittävä vaikutus maailmaan sosioekonomisesti, kulttuurisesti tai poliittisesti. Maailmankaupunki-termin sijaan käytetään joskus myös termiä globaali kaupunki ().


title: Maailmankaupunki

text: Globalization and World Cities Study Group and Network (GaWC) on arvioinnissaan yrittänyt määritellä ja luokitella maailmankaupunkeja.


title: Maailmankaupunki

text: Vuoden 2012 listaus:


title: Maailmankaupunki

text: "Valituille kriteereille"


title: Omaha

text: Omaha on kaupunki Yhdysvaltojen Nebraskan osavaltiossa. Kaupunki on perustettu vuonna 1854 ja Pacific Railroad-rautatien alkupiste teki Omahasta yhden tärkeimmistä maan rautatiekeskuksista. Huomattava merkitys kaupungin kasvuun on ollut myös karjataloudella ja elintarviketeollisuudella. Omahan asukasluku oli vuoden 2010 väestönlaskennan mukaan 408 958 ja suuremman metropolialueen 865 350.


title: Omaha

text: Omaha sijaitsee Nebraskan osavaltion itäosassa Missourijoen länsirannalla. Lähellä Omahaa Missouri-jokeen laskee Platte-joki. Missouri-joen vastarannalla Iowan osavaltion puolella sijaitsee Council Bluffsin kaupunki. Kaupungin alue kuuluu Douglasin piirikuntaan.


title: Omaha

text: Omahan alueella vallitsee tyypillinen mannerilmasto. Kesät ovat lämpimiä ja talvet kylmiä ja kuivia. Alueen läpi kulkevat matalapaineen vyöhykkeet saattavat muuttaa säätä nopeasti. Nopeat muutokset ovat tyypillisiä etenkin talvisin.


title: Omaha

text: Omahan kaupungin lähialueen alkuperäisasukkaita eli intiaaneja olivat omahat, otoet ja missourit. Nykyisen kaupungin seutu kuului omahien alueeseen. Meriwether Lewis ja William Clark kävivät alueella tutkimusretkellään Yhdysvaltojen ostamalle Louisianan alueelle vuonna 1804. Manuel Lisa perusti puolestaan seudulle turkiskauppa-aseman vuoden 1812 sodan aikana. Talvella 1846–1847 mormonit perustivat sittemmin Omahaan liitetyn Florencen hieman nykyisestä keskustasta pohjoiseen. Monet mormoneista kuolivat ankaran talven aikana, mutta sittemmin paikka oli pysähdyspaikka länteen edelleen kohti Utahia matkustaville mormoneille. Suuri joukko siirtolaisia kulki Omahan kautta myös Kalifornian kultaryntäyksen aikana.


title: Omaha

text: Omahat luopuivat virallisesti alueistaan vuonna 1854 ja nykyisen kaupungin perusti samana vuonna Council Bluffs & Nebraska Ferry Company -yhtiö. Omahasta kaavailtiin alueelle perustettavan osavaltion pääkaupunkia, mutta kun Nebraskasta tehtiin oma osavaltionsa vuonna 1867 pääkaupungiksi valittiin Lincoln. Vuonna 1863 Omahasta tuli Pacific Railroad -rautatien alkupiste ja kaupungista kehittyi sittemmin yksi maan tärkeimmistä rautatiekeskuksista. Vuonna 1879 Omahassa käytiin historiallinen oikeudenkäynti "Standing Bear v. Crook". Laittomaan vangitsemiseen liittynyt oikeudenkäynti päättyi paikallisen tuomioistuimen todettua intiaanien olevan lain mukaan "henkilöitä", joita "habeas corpus" -laki koski. Näin armeija määrättiin vapauttamaan vangittu poncapäällikkö Seisova Karhu.


title: Omaha

text: 1880-luvulla Omahaan perustettiin Union Stockyards -karjapiha ja lihanpakkaamoja. Niihin töihin muutti suuri määrä siirtolaisia. Siirtolaisia saapui esimerkiksi Saksasta, Skandinaviasta, Irlannista, Puolasta ja Italiasta. Etelävaltioista kaupunkiin muutti myös afroamerikkalaisia. Tänä aikana rakennettiin myös kaupungin ensimmäinen pilvenpiirtäjä New York Life Insurance Building eli nykyinen Omaha Building. Vuonna 1898 Trans-Mississippi and International Exposition -näyttely keräsi Omahaan yli kaksi miljoonaa vierailijaa. Samana vuonna kaupungissa järjestettiin yli 30:n heimon intiaanikongressi. Omahan viljapörssi perustettiin vuosisadan vaihteessa. Toisen maailmansodan jälkeen Arthur C. Storz lobbasi ilmavoimien päämajan siirtämiseksi Omahaan. Nykyisin Omahan Offutin lentotukikohta onkin United States Strategic Commandin päämaja.


title: Omaha

text: Perinteisesti Omahan taloudelle hyvin merkittävässä asemassa oli karjatalous. Monet elintarviketeollisuuden laitokset kuitenkin katosivat 1960- ja 1970-luvuilla. Omahan karjapihat suljettiin vuonna 1999. Kaupungin taloudellinen pohja on samalla monimuotoistunut. Yli puolet kaupungin työpaikoista on nykyisin palvelualalla. Omahassa sijaitsevat esimerkiksi Union Pacific Railroadin, Berkshire Hathawayn ja Mutual of Omaha Companies yhtiöiden päätoimistot. Taantunut elintarviketeollisuus on edelleen huomattava työllistäjä. Muita kaupungin teollisuuden aloja ovat esimerkiksi teräs- ja maatalouskoneteollisuus.


title: Omaha

text: Kotitalouksien keskimääräiset vuosittaiset ansiot Omahassa aikavälillä 2012–2016 olivat 53 789 Yhdysvaltain dollaria ja henkilöä kohden 30 222 dollaria. 15,1 % väestöstä eli köyhyysrajan alapuolella.


title: Omaha

text: Omahan asukasluku oli vuoden 2010 väestönlaskennan mukaan 408 958 ja vuoden 2017 arvion mukaan 466 893. Suuremman metropolialueen asukasluku oli vuonna 2010 865 350. Kaupungin asukkaista 78,2 % oli taustaltaan valkoisia (latinot pois lukien 67,4 %), 12,3 % afroamerikkalaisia, 0,5 % intiaaneja, 13,7 % latinoja mistä tahansa rodusta ja 3,5 % aasialaisia. 16,1 % kaupungin asukkaista puhui kotonaan jotakin muuta kieltä kuin englantia ja 10,3 % kaupungin asukkaista oli syntynyt ulkomailla.


title: Kaarna

text: Kaarna eli parkki on puuvartisten kasvien varsia ympäröivä ja juurien sisäpuolella kasvava kerros, joka suojaa kasvin sisempiä osia vahingoittumiselta ja sairauksilta. Kaarna koostuu kahdesta kerroksesta: ilman täyttämästä korkkisolukosta ja korkkijällestä. Kaarna on välttämätöntä puun nestetasapainolle.


title: Kaarna

text: Metsäpalon sattuessa kaarna suojaa puuta palamasta. Kaarna imee itseensä vettä huonosti ja on vettä kevyempää eli kelluu hyvin. Useille kovakuoriaisille ja muille hyönteisille kaarna tarjoaa elinympäristön.


title: Kaarna

text: Kaarnaa on käytetty nuotan kannattimiin, ongenkohoihin ja kaarnaveneisiin. Nykyään kaarnaa käytetään esimerkiksi polttoaineena puunjalostusteollisuudessa, kasvualustana ja maanparannusaineena. Korkkisolujen vuoksi kaarna on hyvä äänen- ja lämmöneristäjä. Monien puiden kaarnasta saadaan parkkiaineita, joita käytetään nahan parkitsemiseen.


title: Tropico 2: Pirate Cove

text: Tropico 2: Pirate Cove on TopPop:in PC-peli, joka on jatkoa Tropicolle. Peli sijoittuu merirosvojen saarelle Karibialla 1700-luvulle. Sinut pistetään merirosvokuninkaan asemaan ja vastaat merirosvokansasi hyvinvoinnista. Saarella on alussa pieni niukasti asutettu kylä, jossa on sinun kartanosi ja rakentajien asuinrakennus. Pelin idea on siinä, että laivastosi pitää kaapata laivoja ja tuoda siten kotiin orjia ja kalleuksia. Saarellesi voit rakentaa satamia, joissa voi tehdä laivasi, pubeja, joissa orjanaiset ja olut tekevät rosvoistasi iloisia. Vaatimattomia taloja ja luksusasuntoja, linnoituksia, maatiloja ja puunhakkaajille majoja. Voit valita 16 merirosvosta itsesi aloittaessasi kuninkaan uran. Pelin yksinpeli sisältää kuusikymmentä vuotta merirosvoilua ja 16 episodia. Peli voi olla hieman kehittyneempi kuin edeltäjänsä.


title: Tropico 2: Pirate Cove

text: Tropico 2 ei myynyt kovin hyvin edeltäjäänsä ja seuraajaansa verrattuna.TopPop, Frogcity ja Miles


title: Tropico 2: Pirate Cove

text: Julkaisusta piti huolen Gathering vuonna 2003.